text:
Umumaro wa jeli y’igikakarumbamba nuko wayikorera
Mask yo muri jewli y’igikakarubamba n’indimu ivura indwara zitandukanye z’uruhu cyangwa ikagabanya ubukana bwazo harimo : amabara y’umukara, amaribori n’inkovu za acne(indwara y’uruhu ituma ruzana ibiheri binini n’amavuta menshi mu maso).
Uko wakoresha mask y’igikakarubamba :
Ushobora gukoresha jeli y’igikakarubamaba naho mu gihe utayifite ukaba wayikorera mu buryo tugiye kubabwira ukabyisiga mu maso ukoresheje akaroso ka bugenewe cyangwa se ipamba ukabimarana iminota 15.
Uko wakikorera jeli yo mugikakarubamba
- • Fata ibibabi 2 by’igikakarubamba
- • Bikateho twa tuntu tumeze nk’amahwa two k’uruhande
- • Katamo kabiri ku buryo uruhande rwasaga nurwubitse ku rundi rutandukana hakavamo impande ebyiri
- • Kuramo iyo jeli witonze uyishyire mu gikoresho gifunguye
- • Kandira umutobe w’indimu mu kindi gikoresho
- • Shyira jeli muri mixeur cyangwa uvangishe ikanya
- • Sukamo wa mutobe w’indimu
- • Bikubite na mixeur mu gihe kigera ku munota umwe
- • Bisuke mu kantu gafunguye ubone kubyisiga ukoresheje akaroso kabugenewe cyangwa ipamba.
Iyo umaze kubisiga mu maso ibimarana iminota 20 ukabikaraba. Ubikora kabiri mu cyumweru ukagend aubona impinduka nziza ku ruhu rwawe.
Icyitonderwa : hari abantu baterwa allergies n’igikakarubamba. Kuri abo bisaba kubanza kwisigaho duke nk’inyuma y’ugutwi cyangwa ku maboko bakareba ko ntacyo baba bakabona kugikoresha.
Gracieuse Uwadata


c: text/html

text:
Welcome to Inyabutatu
Ijambo ryo kwifuriza abanyarwanda umwaka mushya muhire wa 2017
- 04 January 2017
- Super User
Banyarwanda,
Banyarwandakazi,
Nshuti z’u Rwanda,
Mw’izina ryanjye bwite no mw’izina ry’abagize Ihuriro ry’Inyabutatu-RPRK riharanira ubwami bugendera kw’itegekonshinga hifashishijwe regence, ndabifuriza umwaka mwiza mushya muhire wa 2017: uzababere mwese umwaka w’amahoro n’umunezero biturutse k’Uwiteka. Imana izabahe ibyiza byose mwifuza, izabahundazeho imigisha yayo.
Umwaka turangije wa 2016 udusigiye umubabaro n’agahinda kubera ko Umwami Kigeli V Ndahindurwa yadusize bidutunguye kandi tukimukeneye. Imana imuhe iruhuko ridashira. Hari byinshi yakoreye u Rwanda n’abanyarwanda tuzajya tumwibukiraho, muri byo reka tuvuge igikorwa cyo kw’itariki ya 9/10/59: Umwami Kigeli V Ndahindurwa yarahiriye imbere y’Inama y’igihugu irikumwe na Bwana J.P.Harroy (wari uhagarariye ubutegetsi bwa gikoloni) kuba umwami ugendera kw’itegekonshinga, aherako asinya ibyo yarahiriye, aba abaye uwa mbere muri Afurika yose!
Ubwo bwami bugendera kw’itegekonshinga, Umwami Kigeli V Ndahindurwa yarahiriye kandi akabusinyira, ni ubwami bw’amahoro, ni ubwami bumeze nk’ubwami bwo muri Yapani no mu bindi bihugu byinshi byo kw’isi, nibwo twifuza ko bugeragezwa mu Rwanda, dore ko repubulika y’u Rwanda ikunda kumena amaraso y’abanyarwanda.
Paul Kagame ategekesha iterabwoba kuko ni byo azi byonyine, kandi ni byo byonyine ashoboye. Ategekesha ubwoba kuko afite ubwoba bw'ibibi yakoreye abanyarwanda b'ingeri zose. Afite ubwoba ko abamuhaye ibitwaro n’ibifaranga bakamwicaza mu Urugwiro bashobora kumwambura ubutegetsi bakabuha undi. Nta kuntu atagira ubwoba bw’abanyarwanda batabarika yahekuye, n’abo akomeje guhonyora. Mu gihe acyicaye ku ntebe y’umukuru w’igihugu abanyarwanda bagomba kumenya ko ntakindi ashoboye usibye gutegekesha igitugu n’iterabwoba. Ntateze kuva ku ntebe y’ubutegetsi, kuko ni yo ituma adashyikirizwa ubucamanza ngo aryozwe ubwicanyi bwe ndengakamere, azayivaho ari uko apfuye. Ibi ntawe ugomba kubyibeshyaho! Yivugiye ko nibiba ngombwa Kigali azayisiga uko yayisanze yuzuyemo intumbi ishyano ryose n’umunuko wazo.
Abanyarwanda bishe abandi banyarwanda mu gihe cya jenoside. Ese byagenze gute kugirango uwarushije kure abandi kwica, umwicanyi ruharwa, umwicanyi mukuru, ahinduke perezida wa repubulika y’u Rwanda aho kujyanwa mu rukiko? Umugambi we mubisha wo kwica abanyarwanda uracyakomeza:abicisha amarozi, inzara, ubukene, uburoko, intambara z’urudaca, imiriro, udufuni, imigozi, imbunda n’inkota, imisoro y’ubwoko bwose, n’ibindi bikorwa by’ubugome ndengakamere byinshi. We ashobora kwibagirwa abo yahekuye, ariko bo ntibashobora kumwibagirwa na rimwe. Amaraso y’indengakarengane aratabaza Imana. Natwe reka dupfukame, tuzamure amaboko, duhange amaso ijuru, twinginge Imana ngo itabare u Rwanda. Amazina y’abacu bazize Paul Kagame tuyandike mu mitima yacu, tuzirikane ko icyatumye tugihumeka umwuka w’abazima ari ukugirango mu maso ya bagenzi bacu bagowe, tugaragare neza nka wa musamaritani mwiza. Abababaye tubabarane nabo, abishimye twifatanye nabo. Ariko niduhura n’abakozi ba Sekibi, tubavume, tubahungire kure, tubahe akato. Bityo dukore ibyiza gusa, ibibi tubizinukwe. Duhore twambaye ubwiza bw’Imana.
Muri politiki, naho ni uko ibintu bigomba kugenda, tugomba kurinda bikomeye imitima yacu ngo itandura. Politiki ishingiye ku bwicanyi, ibinyoma, igitugu n’iterabwoba, ubujura, ubusambanyi, n’ibindi bibi byose, ni politiki ya Sekibi. Ntabwo ikibi kigomba kutugera iruhande. Ntitugomba kwemera na gato kuba imbata y'ikibi. Nta na rimwe ikibi gishobora kubyara icyiza. Kamere y’ikibi ni ukurimbura. Politiki yo gusebanya ni politiki ya Sekibi, ni politiki y’abaswa b’ibyihebe iganisha ikuzimu, si politiki y’umuntu ufite umutima wa kimuntu, reka tuyirekere Paul Kagame n’agatsiko ke. Icyo twifuriza abadukunda ni uko twese duhora dufite roho zera de, turi abaziranenge rwose mu myitwarire yacu. Uwo ni wo murongo tugenderaho. Ntabwo politiki yacu ari politiki yo gufata impu zombi ngo twishakire amaronko. Nta maronko abaho aturutira gukunda ukuri n’ubukiranutsi. Ese kwambara ubumanzi wabigurana iki?
Turashimira byimazeyo abanyamuryango bacu n’inshuti zacu. Badufatiye runini, turabakeneye nk’uko dukeneye umwuka duhumeka. Ni bo mutima w’Ihuriro ry’Inyabutatu-RPRK. Biyuha akuya kugirango umunsi w’isarura nugera, uzabe umunsi w’ibyishimo n’umunezero. Ntawe ukora ibyo Imana ishaka watashye amara masa. Urugamba ni rurerure, ariko ibyiringiro ni byinshi.
Harakabaho u Rwanda runezejeje Imana, rufite amahoro,
Harakabaho ubwami bugendera kw’itegekonshinga mu Rwanda,
Harakabaho Ihuriro ry”Inyabutatu-RPRK.
Umukuru w’Ihuriro ry’Inyabutatu-RPRK, Yozefu Mutarambirwa.

robotstxt: allowed

filter: keep


text:
Ikibazo cy’ibitabo mu mashuri ni kimwe mu bikomeje kugaragarira Minisiteri y’Uburezi muri gahunda y’ Ubukangurambaga bugamije guteza imbere ireme ry’uburezi, uretse kuba bitanahagije, hari aho n’ibihari bidatizwa abanyeshuri ngo babikoreshe, nyamara REB ikagaragaza ko ibi bibazo bidahari ahubwo ari ubunebwe bw’abarimu.
Aho Minisiteri y’uburezi n’abafatanyabikorwa bayo bagiye basura, byagiye bigaragara ko abanyeshuri badatizwa ibitabo nk’uko ikigo cy’igihugu gishinzwe uburezi cyibisaba ndetse bikaba byaragiye binengwa cyane n’abari muri ubu bukangurambaga.
Ikindi kibazo cyagaragajwe n’abarezi, ni ikibazo cy’ibitabo bidahagije bijyanye n’integanyanyigisho ishingiye ku bushobozi bw’umunyeshuri (CBC), iyi ntegaganyanyigisho ikaba yaratangijwe mu mwaka wa 2016 ndetse ikanaba izabazwa mu bizamini bya Leta mu mpera za 2018.
Kuri uyu wa 14 Gashyantare, mu kiganiro kigufi umukozi w’ikigo cy’igihugu gishinzwe uburezi, REB, yagiranye n’umunyamakuru wa City Radio mu kiganiro Umunsi ukeye, Dr. Musabe Joyce yavuze ko abarezi batakagombye kugira impungenge z’uko badafite ibitabo kuko ngo ibitabo biyobora abarimu, abajijwe ikibazo cy’amasomo cyane cyane ajyanye n’indimi kuko usanga hari imyandiko igomba kwibandwaho, yasubije ko bishobotse abarezi bajya bahimba imyandiko yo kwifashisha mu gihe bigisha.
Ibi byongeye gushimangirwa na Gasana Janvier wari umuyobozi wa REB [ubu wamaze gusimbuzwa Dr. Ndayambaje Irenée kuri uyu wa 14 Gashyantare], yavuze ko ibitabo hose byagezeyo kandi ari na byinshi, ahubwo ko we abona ko abarimu bafite ubunebwe bwo gutegura amasomo yabo.
Bamwe mu barezi baganiriye n’umunyamakuru wa Nonaha.rw batangaje ko bafite ikibazo cy’ibitabo cyane cyane mu myaka isoza, ni ukuvuga umwaka wa gatatu w’amashuri abanza, umwaka wa gatatu w’icyiciro rusange cy’amashuri yisumbuye ndetse n’umwaka wa gatandatu usoza amashuri yisumbuye.


text:
Ikinyoma cyemejwe: Abazimu b’Abanyarwanda ni abadayimoni, ab’Abanyaburayi ni abatagatifu
Yanditswe na
5 August 2018 saa 05:11'
U Rwanda nk’igihugu rumaze imyaka igera ku 118 n’igice (2/1900-8/2018), rujwemo n’imihini mishya y’imyemerere yamamazwa n’abanyamadini, ukuri kw’ibiriho kugeza ubu, ni uko nta n’umwe mu bamamazamadini wigeze acira Abanyarwanda akari urutega.
Binjiye i Rwanda basenya ibyo basanze, baduha ibirohwa turahohomera, baturinda gusesengura ngo tuvangure ibyo batuzaniye tubihuze n’umuco wacu, byinshi mu byo twagiye tubona mu mateka y’amadini mu Rwanda, byagiye byimakaza ibinyoma bihanitse bya ba mwishakirandamu, nyamara ibyo binyoma byaremejwe, bihabwa intebe, ku buryo byabaye ngenderwaho mu buzima bwose bw’igihugu n’ubw’Abanyarwanda muri rusange.
Ni muri ubwo buryo, dutangiye ubusenguzi bw’igihe kirekire bw’ibinyoma byagiye byemezwa ku mpamvu z’inyungu z’amadini na n’ubu zikaba zimaze kuba ukuri kwa karande mu muco nyarwanda.
Insanganyamatsiko y’igihe kirekire ni igira iti “Ikinyoma cyemejwe” Iki akaba ari igice kibimburira ibindi bizagikurikira aho kigaragaza uko Abakurambere b’Abanyarwanda babaye abadayimoni n’amashitani naho abazimu b’abazungu cyane cyane Abanyaburayi bo bakaba Abatagatifu.
Mu mikoreshereze y’ururimi rw’Ikinyarwanda niho dusanga imvugo “Abazimu n’Abazima” aho Abazimu ari abapfuye naho abazima ni abagihumeka umwuka w’abazima.
Abakurambere b’Abanyarwanda batakiriho, baribukwaga bagahabwa icyubahiro kibakwiye nk’abasize umusanzu wabo mu mushinga wo kubaka u Rwanda kandi wakwinjira mu muco utandukanye w’ibihugu binyanyagiye ku isi, ugasanga buri shyanga rigira uko ryubaha abakurambere baryo batakiriho, bakabaha agaciro bakagenda ibihe byo kubibuka uko bakurikirana nk’umuterekeza wakorwaga mu muco w’Abanyarwanda, bakarushajo kuzirikana ibyiza bagejeje ku miryango yabo n’igihugu muri rusange.
U Rwanda nk’igihugu cya Benimana rufite amateka maremare yuje ibigwi bidacuka byarugejeje aheza hatangarirwa n’amahanga, kuba rwari rumaze imyaka isaga 927 (1091-2018) ubwo aya mateka yandikwaga ni uko rwari rufite ibigwi byatumye rukomeza kuba u Rwanda.
Abaharaniye ibyo bigwi ni Abakurambere mpangarwanda barwubatse rukaba ubukombe rukaba igihugu tuganjemo, amajya n’amaza.
Mu iyubakwa ry’u Rwanda ryagizwemo uruhare n’Abami 28 n’Abaperezida 6, bose uko ari 34 ubwo aya mateka yandikwaga, amateka adutekerereza ukuri k’uruhare rwabo mu mushinga wo kurwubaka baba abashyizeho itafari ryabo kugira ngo rurusheho kujya ejuru n’abagize uruhare mu kurusenya bahanantura itafari ku rindi kugira ngo ruzime.
Ibigwi twitaho ni iby’abarwubatse, naho abashenye, ababaye inganzwa n’ibigwari nabo bavugwa amateka nk’abatentebutse bagatatira igihango cy’uwabaremeye ibyiza birimo igihugu nka gakondo y’ibihe n’umushinga wo kucyubaka.
Ikigaragarira buri wese utuye u Rwanda, ni uko abo bakurambere bakoze kandi bagomba kubishimirwa.
U Rwanda rwarwaniwe ishyaka ryo kurwagura n’imitwe y’ingabo isaga 128, amaraso y’abatagira ingano arahamenekera arimo Abatabazi b’Abacengeri 17 bamennye amaraso yabo kugira ngo rwigarurire ibindi bihugu, kugeza ubwo ubutaka bwari isibaniro ry’ibihugu 29, buhinduka igihugu kimwe kitwa Rwanda.
Abagabo b’intarumikwa bahatikiriye, abasore b’imigenda bahagendeye, amashyo y’inka yahahamuriwe nta wayabara ngo ayagereho! Impirimbanyi z’ibyiza n’Intiti zihanga ibishya byubaka imiryango muri rusange, nta wazivuga imyato ngo ayicutse! Kuko barakoze pe!
Bitanze batizigama, baruhanga ruga igihugu gifite amarorwa n’amavugwa, Intwari zikagabirwa iminyago, ibigwari bigahwiturwa, bikiyinira bikegukira u Rwanda.
Kugeza ku mwaduko w’ibituku mu Rwanda mu wa 1900, u Rwanda rwari igihugu gisa neza bitavugwa, igihugu gitemba amata n’ubuki, igihugu cya Benimana, ahari intaho y’Imana, agatsinda yirirwaga ahandi igataha i Rwanda.
Abo bakurambere mpangarwanda, bahawe agaciro k’ikirenga mu miryango yabo n’igihugu muri rusange, bose bakajya bafatwaho icyitegererezo cy’ibihe byose mu miryango bavukamo n’igihugu muri rusange, abakiriho bakajya babaterekera babibuka byo kuzirikana ibyiza bagejejeho igihugu n’urugero rw’ikirenga ku budahindukira ku ijambo bagaragaje mu kurwubaka.
Uwo muhango wo kubibuka wakozwe imyaka myinshi, ugenda wungikanya no gusubukurira aho izo ntwari zari zigereje mu mushinga wubaka u Rwanda, wamaze imyaka myinshi urasa intego kuko ihame ntakuka kandi ngenderwaho ku isi yose, nuko buri shyanga rigira imigenzo n’imihango ibafasha kuzirikana no guha icyubahiro abakurambere babo batakiriho, no mu Rwanda umujyo wari uwo.
Haje inkonkobotsi z’abanyamadini zizana imyumvire idasanzwe, ihabanye n’uko Abanyarwanda babyumvaga kandi banabyemeraga. Inyigisho yamamaye kandi ikigishwa mbere y’izindi, ni iyo kwangisha Abanyarwanda abakurambere babo, bakabibagiza ubutwari n’ubuhangange bwa ba sekuruza b’ibihe igihumbi.
Babambuye agaciro bari bafite, baba incishwabugufi nk’abatagira ababo, imihango yo kubibuka no kubafataho urugero rwiza rwo guhanga igihugu no kucyubaka irazima, Abanyarwanda bamera nk’impehe kandi bafite inkomoko.
Birasanzwe ko mu Kinyarwanda, uwapfuye aba ari umuzimu, naho ukiriho akitwa umuzima, Abanyarwanda bigishijwe ko Abakurambere babo ari bo bitwaga abazimu, ko ari abagome, igihe cyose bashobora kubatera bakabagabaho ibitero, bakica ababo, bakabambura urubyaro, bakabamaraho inka n’ubundi butunzi.
Nyamara icyo ni ikinyoma cyemejwe gihabwa intebe mu rwa Gihanga, ariko se ubundi ni byo koko abazimu b’Abanyarwanda batera ababo bakabagirira iby’ubugome? Isi yose mu bihugu bitandukanye nta gihugu kitagira abazimu (abantu babo bapfuye) nyamara ntaho hagaragazwa ko abo bantu babo batakiriho bigeze bagaruka bakabatera bakabagirira ibya mfura mbi!
Aho niho hagaragarira inyigisho z’ubugome, zigamije kwangisha Abanyarwanda abakurambere babo, babahindura abagome, abicanyi n’izindi nyigisho mbi nk’izo. Byinshi mu babigize urwitwazo, byaturukaga ku burozi bwatangwaga, cyangwa se inzangano z’akamama zimakajwe igihe kirekire, umuntu agahura n’ibibazo byo kurwaza, gupfusha, kunyagwa n’ibindi.
Abanyamadini bamusuye byitwa ko baje kumuhumuriza no kumufata mu mugongo, bakamwemeza ko abo bantu bihishe, bamuteza indwara zidakira, bamuteza ibibazo bidahora, ari abakurambere be bamuteye bityo akaba agomba kubibagirwa, ibyo kubaterekera no kubibuka bakabireka.
Ng’uko uko abanyamadini bigishije ko abakurambere mpangarwanda ari abagome batifuriza icyiza imiryango yabo ikiriho. Aho niho umuntu yakomeza kwibaza niba umuntu wapfuye atari umugome, afite ubupfura n’ubunyangamugayo nk’ubwaranze abakurambere b’u Rwanda, yagera ikuzimu akaba aribwo ahinduka umugome atarabwigeze kandi atarabwigishijwe akiri ibuzima?!
Abanyarwanda bigishijwe ko abantu babo bapfuye ari bo bitwa abazimu, ari abadayimoni bamanukiye isi kuyihozaho ibyago n’amakuba, ababyeyi bacu batubyaye, bakatwonsa, bakaduha uburere ntayegayezwa, bahinduhwe ingabo z’umubi satani!
Mu masengesho abanyamadini basenga, ntibahwema no kuzanamo ijambo ryo kwirukana abazimu, abavugwa mu masengesho, ni abakurambere bacu batabarutse, bahwanyijwe n’abadayimoni.
Bashatse kuvuga abadayimoni, bavugwa mu izina ryabo, ariko bavuga ko abazimu ari bo badayimoni, ariko nta mugayo n’ubundi, ntiwakira ukibana n’ukuroga! Inyigisho benshi bonse mu ibere rya ba nyina, ni uko Abakurambere bacu ari abagome, batagira icyo bifuriza imiryango yabo igifite ubuzima.
Intumwa z’amadini zatumwe i Rwanda, zaje zogeza ibyiza by’abazimu babo, zipfobya ubutwari bw’abacu. Aho niho hacengejwe inyigisho zihamya ko abazimu b’abazungu ari abatagatifu (Abaziranenge, abatagira icyaha), naho ab’i Rwanda bo ni abadayimoni, abanyabyaha karundura, inkozi z’ibibi zanzwe na Rugira! Icyo ni ikinyoma cyemejwe, gihabwa intebe mu gihugu cya Benimana. Abakurambere baziraga inenge, bari abana b’Imana, yirirwaga ahandi igataha i Rwanda! Bateshejwe agaciro bene ako kageni!
Gihanga wahanze u Rwanda akaduha gakondo tuganjemo ibihe byose, Ruganzu Bwimba watabariye u Rwanda, akabimburira abandi mu kwagura igihugu, Cyilima Rugwe, intango y’ubutabera bwunga, Ruganzu Ndoli wakuye u Rwanda mu nzara z’amahanga! Mutara Semugeshi umutekereza w’imiyoborere myiza yegereza abaturage ubuyobozi, Cyilima Rujugira, isoko y’ubugabo no kwihangana. Yuhi Gahindiro wimakaje umutimanama n’ubumuntu, Kigeli Rwabugili wakotaniye ubusugire bw’igihugu n’ubuhangange bwarwo, ngo ni abadayimoni?!
Icyo kinyoma cyemejwe, cyahawe intebe y’ibihe birebire, imyaka ishize ari 118 (1900-2018), icyo kinyoma kibica bigacika. Abazimu b’Abanyarwanda ni abadayimoni, abazimu b’abazungu ni abatagatifu!!!
Inkuru ya IGIHE.COM


text:
Umuririmbyi Tom Close avuga ko umufasha we agira uruhare rukomeye mu ikorwa n’itunganwa ry’ibihango bye,ngo ari mu ba mbere bumva bakanakosora indirimbo aba yitegura gushyira hanze.Mu buryo busa n’ubutangaje ngo Tricia yumva muzika mu buryo bwihariye.
Niyonshuti Ange Tricia umugore w’abana babiri wa Tom Close bamaranye imyaka irenga ine; bafatwa nk’urugo rwa mbere mu byamamare babanye neza.Ibyabo binyuzwa ku mbuga nkoranyambaga benshi bakaba bafitiraho urugero abandi bakabasabira umugisha.
Gushakana n’umunyamiziki, si ubya buri buri wese.Bisaba kwigengesera!Tricia yashakanye na Tom Close abizi neza ko ari umuhanzi akaba n’umusitari uzwi cyane mu gihugu.Mbere byari bigoye kubwira umubyeyi ko ushaka kuba umuhanzi ngo azakwemerere yumvaga umwana we azajya ahora anywa itabi,imyenda yayicyenyereye munsi y’ikibuno.
Gufata iya mbere rero Tricia akamera kugira isezerano n’umukunzi we Tom Close nawe ubwe yari abizi neza ko bitoroshye kuzabyumvisha umuryango we.Mu buhamya bwe, Tom Close asobanura ko yagowe bikomeye no kumvisha umuryango w’umufasha ko ari umuhanzi wiyubashye.
Hari abacyeka ko zimwe mu ndirimbo uyu muhanzi akora yaba anakomoza ku rukundo rwe n’umugore we cyangwa ngo aririmbe kubyo abayemo n’umuryango we.Avuga ko ibyo akora ashingira kubiba mu buzima bwa buri munsi kandi hari n’ibitekerezo avana ku mugore we.
N’uko Tricia yanditse iyi ndirimbo igisohoka
Yabwiye KT Radio ko iyo itangiye gukora umushinga w’indirimbo kenshi atahana aho abagejeje akora akumvisha umufasha we akamubwira uko bimeze uretse we ngo iyo ndirimbo ibi itarasohoka anayumvisha zimwe mu nshuti ze.
Ati :” Yaaa Madumu buri gihe iyo ngiye muri Studio nawe urabyumva,icyo nkoze cyose nkunze kwaka Sample(agace k’indirimbo iba itararangira)kugirango ninaha nze kubona umwanya uhagije wo kubyumva.Ni numva hari ibyo ngomba gukosora ubutaha nzasubireyo mbikosora.”
Ngo hari bimwe mu bihango akora ariko nibisohoke bitewe n’uko umufasha we n’inshuti ze batanyuzwe nabwo mu matwi yabo.Yagize ati :”Icyo gihe rero iyo nahanye iyo sample aba umwe mu bantu bagomba kuyumva kuko mbanatakaje umwanya mbanakoresheje wenda ubumenyi bwanjye mfite nyeneye no kumva icyo abivugaho uretse nawe buriya n’inshuti zanjye tuba turi kumwe bakunze kumva indirimbo zanjye zitarasohoka.
Eeeh ugasanga barayumvise hari n’izidasohoka buriya.Eeeh ni nko kwandika filimi buriya hari amapaji menshi acika hari ibitekerezo byinshi biburizwamo kugirango haboneke igitekerezo cyiza.”
Umugore ngo hari ighe amugira inama y’ibyo yakuramo mu ndirimbo, ati :”N’ibihangano iyo mbikoze hari igihe nshobora kumwumvisha akambwira ati ‘iyi ndumva ari sawa.Iyi ng’iyi ndumva atari sawa jyenda ukuremo iki ng’iki.Nkagenda rero mpuza ibitekerezo by’abantu benshi bagenda bumva indirimbo mbere y’uko isohoka noneho nkayinonosora kuburyo ihita imera neza.”
Tom avuga ko umugore we afite uburyo yumvamo umuziki mu buryo butangaje kuburyo ashobora no kumubwira ko ijambo yakoresheje mu ndirimbo yaryumvise no mu y’indi ndirimbo akamusaba ko arihindura cyangwa akarivanamo.Ati :” Afite ukuntu yumva umuziki mu buryo butangaje.Eeeh akenshi,…hari nk’igihe nshobora gukora indirimbo ndi muri studio nkayizana yenda gusa n’indi nigeze gukora cyangwa yenda gusa n’indi ndirimbo.Buriya hari ukuntu umuhanzi yumva melody akamwibikamo wenda rimwe na rimwe waba uri muri studio ukaba wanayiririmba uzi ngo ni iyawe uhimbye.
ibyo byose rero nicyo kintu amfasha cyane iyo yumvise indirimbo ahita ambwira ati ‘iri jambo jyenda kumera nk’iringiri waririmbye aha naha.Mu rwego rero rwo kwirinda ko umuntu ahora ahereza abantu ibintu bimwe akaba yambwira ati rero, …Iyo avuze ijambo birumvikana kubona iryo bihuje igisobanura biroroha.”
Mbere y’uko iyi ndirimbo isohoka, Tricia yavugaga ko yabuze uko ayisobanura
Mbere y’uko indirimbo ‘Naba Umuyonga Tom Close aherutse gushyira hanze isohoka, Tricia ari mu ba mbere bamamaje iyi ndirimbo mu buryo butangaje.Yashyize ifoto yamamaze iyi ndirimbo kuri konti ya insatgram maze yongera amagambo yatunguye benshi NABA UMUYONGA ya Tom Close igiye kuza vuba....
Kuyivugaho sinabishobora kuko njya kubitangira nkitsa Umutima Gusa..
Irabageraho kuwa Kane(yari itarasohoka).”Yashimye Clement Ishimwe na Studio yakorewe iyi ndirimbo Kina Music anashima kandi Hanscana watunganyije amashusho yayo.”


text:
Umugabo yazanye bashiki be 3 kuba mu rugo, Nkore iki ?
Murakoze kudusangiza ibyakubaka ingo zacu. Jye rimwe naratashye nsanga umugabo yavuganye na mabukwe ko bashiki be baza kuba murugo nari mvuye kukazi nsanga bashiki be babiri baje kandi hari hasanzwe n’undi umwe ubwo baba babaye batatu.
Narabirebye numva ndarakaye mubajije yambwiye ko nawe atabivuganye na maman we ko byamutunguye atabiteguye ariyo mpamvu atabimbwiye mbere y’uko baza. Ndicecekera. Ariko mubyukuri jye sinabyemeye ko byamutunguye.
Mumbwire namwe ibyo ni ibintu bitungurana ? Ari nkawe wakora iki ? Jye nirinze kuzana impaka mu rugo ndicecekera ndabyakira.
Murakoze
Nawe ushaka kugisha inama cyangwa kuduha ubuhamya watwandikira kuri agasaromagazine@gmail.com iyo udashaka ko dutangaza amazina yawe turabyuhiriza.
Ibitekerezo byanyu
-
Muraho .mubyeyi banza utuze nubwo bitoroshye ese ntaho kuba bagiraga kuburyo nanyokobukwe yasigara wenyine cg nawe azaza ? itonde ubiganirize umugabo wawe kuko ndumva utazisanzura pee niba mufite abana byo bizarushaho gusharira ese ntimwareba aho mubakodeshereza ? ubundi mukabafasha mutari munzu imwe ? keretse niba iyo mubamo ariyiwabo.
-
hari umudamu nzi umugabo we yakoze nk ibyo hanyuma aranga ashaka kubasubiza iwabo ku ngufu bituma noneho umugabo na mama we bamwanga , bizana ibibazo mu rugo rwabo. none rero ibyo umugabo yakoze birerekana ko akomeye ku muryango we kukurenza. icyo wakora ni ukubana n’abo bashiki be amahoro uko bishoboka. ugasenga Imana ikaguha ubwenge bwo kubana nabo. ukanasaba Imana ko batamara igihe, kandi ko bahava bitaguturutseho. gusenga birakora pe. wenda bakabona amashuri cg bakagira ingo zabo niba ari bakuru ariko ntibabone ko ubyanze. hanyuma jya ushaka uburyo bwo gusohokana n’umugabo wawe wenda n’abana kugira ngo mugire umwanya wanyu nka famille.
-
Yewe ni ikibazo kubona umugabo agutura ho baramukazi bawe gutyo gusa. Ubundi biba byiza kubafashiriza iwabo niba ari cyo musaza wabo ashaka. Na ho ubundi ntimuzagumana kandi muzajya gutandukana mwarabaye abanzi.
Mushake ahantu ha mwenyine ndavuga wowe n’umugabo mujya mubivugane ho. Mufate umwanzuro utabangamiye urugo rwanyu.
Kereka rero niba ategekwa na nyina wowe ntacyo uvuze ! Gusa wirinde kurakara, umwereke impungenge zawe, ndizera ko azakumva.
-
-
Kuba bashiki b’umugabo wawe baba mu rugo ni ikibazo ariko ntabwo ari ishyano ryaguye, uretse ko utatubwiye imyaka bafite, ariko ntabwo ari ikigeragezo gikomeye utabasha kwihanganira. Abagore bamwe bazi ubwenge bahitamo kubana na baramukazi babo kuruta kubana na barumuna babo kuko byibura ibyago byo kuguca inyuma biba bivuyeho nk’uko bikunda kugaragara kuri barumuna b’abagore.
Hari icyo utatubwiye nk’impungenge wagize, ntiwatubwiye niba inzu yanyu ari nto cyane, ntiwatubwiye niba mufite ubushobozi bucye cyane kuburyo muremerewe mu rwego rw’ubukungu, Ntiwatubwiye niba abo baramu wawe bagira imyitwarire mibi ku buryo kubana nabo ari ikigeragezo gikomeye, ntiwanatubwiye ko wenda ari abanebwe cyane kuburyo bagiye kujya birirwa bicaye bareba television.Ntiwanatubwiye mu by’ukuri icyabazanye niba ari ukwiga, gushaka akazi, Cyangwa kubafasha imirimo yo mu rugo.
Niba Ntayindi mico mibi bafite, ushobora gusanga baje gushaka akazi mwabafasha kugashaka cyangwa mukakabahangira wowe n’umugabo wawe bityo bakibeshaho kandi bafite inyungu binjiza mu rugo atari ukwicara no kurya imari ya musaza wabo gusa, Niba bashaka ishuli wakwihangana mukabashakira aho biga amasomom y’igihe gito nk’ay’imyuga, ibyo ndumva bitatuma bahaguma iteka ryose. Naho kuvuga ngo baramukazi bawe baje kuba mu rugo gusa utadusobanuriye neza, uretse na baramukazi bawe, n’abadafite icyo mupfana bashobora kuza ; kandi ukihangana. Hari n’abagiye bihanganira kubana na ba nyirabukwe cyangwa na bakeba babo, kandi barihangana. Banza utuze urebe iyo bigana wikumva ko hari igikuba cyacitse, humura ikigeragezo si karande.
-
-
yewe ndumva duhuje ikibazo njyewe barangije kwiga nizeyeko bazataha numva umugabo ntabishaka ngo bagume aho ubu harangije2 hasigaye umwe utararangiza yewe nugusengera ingo kuko kukibazo cy ubukungu biba biteye ubwoba uragurira umwana imbuto ntumenye aho zinyuze kubera umwe iyo afasheho kamwe ndundi n umukozi nawe uko kdi udacecetse byakuviramo urwango rw imiryango
njyewe rero mba numva leta yadufasha guhugura abantu bakamenya inshingano z abana babo kuko usanga babohereje kdi mubyukuri na dodo 100 na kawunga hari igihe biba intambara
niyo mpamvu abantu batagitera imbere urubyiruko rwinshi ntirushaka kuba mugiturage kdi Imana ijya ifasha umuntu aho ari ireba n ubushake afite.
-
-
Mwaramutse neza. Hari igihe umuntu asaba inama ku kintu runaka kimugoye mu rugo, inama zigatangwa ariko burya ingo za none mbona twashobozwa kuzubaka neza tubifashijwemo no gusenga Imana yonyine ikadufasha.
Ncyeka nubwo urugo rwaba rwinjiza million zingahe ariko abantu ari benshi igihe cyose kubajera ntibipfa koroha ndetse no kwisanzura mu rugo ntibiba byoshye.
Hari uwavuze ngo uyu mudamu aganirize umugabo we ariko hari ighe umugabo ubimubwiraho akumva ko utabashaka bikaba byateza ikindi kibazo.
Guceceka ugasenga Imana ikurwanirira izo ntambara zose kandi byose bimeze neza mu rugo.
Courage muvandimwe.


text:
“Ababana n’ubumuga bwo kutavuga no kutumva ni abantu nk’abandi ndetse banafite ubushobozi bwo kumenya ubwenge, gukora ibintu bitandukanye kimwe n’abandi bantu.”
Ibi ni ibitangazwa na bamwe mu babana n’ubwo bumuga n’abarezi babo mu gikorwa cyo gutangiza icyumweru cy’ababana n’ubumuga bwo kutavuga no kutumva cyabereye mu ishuri ry’abana batumva ntibanavuge cya Ngoma mu karere ka Huye.
N’ubwo bigoye kuba bavuga bakoresheje umunwa no kumva bakoresheje amatwi, mu buryo bwabo bw’amarenga barabasha kumvikana no gushyikirana mu buryo bwihuse.
Si ibyo gusa kandi kuko ubwo twasuraga iki kigo cy’abana batumva ntibanavuge cya Ngoma, abo bana b’ibitsina byombi bari mu mirimo yo kumesa, abandi ibiganiro ari byose mu dutsiko hirya no hino kimwe n’abandi bantu basanzwe.
Ni mu itangizwa ry’icyumweru cyo kwita ku babana n’ubumuga bwo kutumva no kutavuga mu gihugu hose, aho ngo intego yacyo ari ukuzamura imyumvire y’abaturage n’abayobozi ngo bamenye ko ababana n’ubumuga bwo kutavuga no kutumva ari abantu nk’abandi ari nta mpamvu yo kubavutsa amahirwe amwe n’amwe,
RWAKA Parfait ni perezida w’ababana n’ubumuga bwo kutumva no kutavuga mu Rwanda yadutangarije ko agerageza gukora ubuvugizi no gufasha bagenzi be gusaba ko uburenganzira bwabo bwakubahirizwa.
MUKANTABANA Cecile Umwe mu barezi bigisha abo bana muri icyo kigo we yadutangarije ko abo bana bafite ubushobozi bwo gukora ibintu byose nk’uko bisanzwe.
Yagize ati « usibye kuba biga bakamenya ubwenge kimwe n’abandi, iyo barangije bajya mu kazi. Kandi ubasanga mu ngeri zose z’imirimo »
MUKANTABANA Secile anatanga ingero za bamwe mu babana n’ubumuga bwo kutumva no kutavuga bize bakarangiza ndetse abandi bakaba bazajya kwiga muri za kaminuza,
RUTAYISIRE JULES ni umwe muri abo ; yabashije gutsinda ikizamini cy’amashuri yisumbuye ubu akaba azajya kwiga muri NUR mu ishami rya Busness Information and Technology (BIT)
Urundi rugero ni urw’uwitwa RUBANGURA Emmanuel ukora akazi k’ubucuruzi mu mujyi wa Huye aho acuruza Me2u.
Muri iki cyumweru cy’ababana n’ubumuga bwo kutavuga no kutumva cyatangiye kuri uyu wa gatandatu kikazarangira ku wa gatanu mu Rwanda, ngo uzaba ari umwanya wo kuganira n’abo bana ku buzima bwabo n’ubushobozi bifitemo no kuganira n’inzego zigiye zitandukanye zirimo abaturage, abayobozi n’abafatanyabikorwa
ABABANA N’UBUMUGA BWO KUTAVUGA NO KUTUMVA BABAYEHO BATE
“Ababana n’ubumuga bwo kutavuga no kutumva ni abantu nk’abandi ndetse banafite ubushobozi bwo kumenya ubwenge, gukora ibintu bitandukanye kimwe n’abandi bantu.”


text:
[ Kanda urebe uko Bikorwa hano
]Abantu benshi bakunze gukoresha e-mail, bakorera kuri mudasobwa zo mu biro cg zigendanwa, ariko bagakoresha gusa porogaramu za email ziba ziri online, ntibibuke y'uko bashobora no kureba email zabo ku ma mashini yabo (Desktop, Laptop, Tablets, cyangwa Telephone zigendanwa ariko zo mu bwoko bwa smartphones) Outlook rero kuva kera, uretse ko hari n'izindi porogaramu zitandukanye zikora nka yo, igenewe gushoboza umuntu kureba e-mails ze adakoresheje Internet.
Ni ukuvuga ko iyo nta connexion ihari, ushobora kujya ureba ubutumwa bwawe nta kibazo.
Icyaduteye rero kwandika ubu butumwa ni ukugirango tubahe aho murebera
(link
) mwe mukeneye kumenya uko bashyira outlook muri izo mashini twavuze haruguru.
Icyitonderwa:
Ubwanditsi
- uburyo bwo kubikora bwanditse mu cyongereza ariko nitubona akanya tuzabibashyirira mu kinyarwanda
- Ukeneye ibindi bisobanuro [ twandikire aha ]


text:
Abaturage bo mu Murenge wa Nyamata, mu karere ka Bugesera nibo bafotowe mu buryo bugezweho, aho abafotozi b’inzobere babafotoye bagahita babaha amafoto bakayatahana nta kiguzi. Hari n’abo basangaga mu ngo zabo bakabafotorerayo.
Iki gikorwa gifite izina rya "Serve 360", kigamije gutanga ubufasha ku banyarwanda bari hirya no hino mu gihugu ariko badafite ubushobozi bwo kuba bakwiyishyurira amafoto.
Bamwe mu bahawe ubu bufasha bavuze ko byari bigoye kandi batari bazi akamaro ko kubika amafoto y’urwibutso.
Mukantarindwa wo mu Mudugudu wa Gitovu, Akagari ka Kanazi mu Murenge wa Nyamata, yavuze ko yari abayeho atagira n’ifoto y’urwibutso ari kumwe n’abagize umuryango we.
Ati “Ndishimye iyo mbonye nagenderewe n’abantu nk’aba biranshimisha. Nta mafoto nari mfite ndetse ntabwo nari mfite ifoto y’umuryango n’utwana twanjye, none turifotoranyije kandi nta n’amafaranga ntanze. Biranshimishije”.
Niyodusenga w’imyaka 64 y’amavuko yagize ati “Ntabwo nari kuzabona amafaranga yo kwifotoza ariko ubu aka gafoto bamfotoye ndakabika n’abuzukuru banjye bazajya baza basange ifoto ya sekuru. Ndashimira aba basore n’inkumi (abakozi ba Marriot Hotel), bantekerejeho.”
Umuyobozi ushinzwe abakozi muri Marriott Hotel, Mary Asiimwe yabwiye IGIHE, ko ibikorwa nk’ibi byo gufasha basanzwe babikora mu rwego rwo kwegerana n’abaturage by’umwihariko ababa badafite ubushobozi.
Yagize ati “Hari abantu babaho badafite amafoto yabo kandi murabizi ifoto ivuze byinshi. Ushobora kwireba ukuri umwana, ukiri inkumi bikagushimisha cyane.”
Yakomeje agira ati “Hari abantu badashobora kubona ayo mafoto. Twe rero kuko dushobora kubona ubwo bushobozi twagiye tubafotora ifoto tupfunyika mu buryo bwabuenewe neza ubundi tukayimuha akayibika ikazamubera urwibutso.”
Hoteli Marriott yafunguwe ku mugaragaro ku wa Kabiri tariki 4 Ukwakira 2016, kuva icyo gihe usibye gutanga serivisi z’amahoteli na restora, inagaragara mu bikorwa bigamije guteza imbere umuryango nyarwanda birimo; gukora igikorwa cyo kubakira abatishoboye, umuganda, kwishyurira abatishoboye mituweli, gusura abarwayi n’ibindi.


text:
Karongi: Yeretse urubyiruko ubukungu bwihishe mu buhinzi bwa kawa
Yanditswe na DUSINGIZUMUREYI VESTINE
Bandora Baritazari afite imyaka 62, atuye mu kagari ka Mataba mu murenge wa Rubengera mu karere ka Karongi yasabye urubyiruko kwitabira ubuhinzi bwa kawa kuko ihishemo ubukungu bwinshi.
Uyu muhinzi wa kawa avuga ko yatangiye guhinga kawa afite imyaka 12, aho yatangiriye ku biti 50, nyuma akagenda abyongera ariko kugeza ubu ikaba imaze kumugeza ku mitungo ya Miliyoni zirenga 100.
Ati “Mu myaka itatu ndateganya kuva kuri toni 8 nkagera kuri toni 10, ubu kawa yatumye nkora ingendoshuri mu gihungu no hanze yacyo, ikawa izana amadevize mu gihugu nkaba numva ikawa ifite akamaro kanini. Ndakangurira urubyiruko kwitabira ubuhinzi bwa kawa kuko ubu kawa isigaranye abasaza gusa kandi ari igihingwa kihishemo ubukungu”.
Yakomeje agaragaza ibyiza byo guhinga kawa n’uburyo yagiye imufasha kwikemurira ibibazo bijyanye n’ubushobozi yabaga afite. Ati “Gusakara inzu, kwambara byasabaga kugurisha ikawa, mfite inzu eshatu nubatse, naguze isambu ya hegitari zirenge ebyiri zirimo urutoki, ishyamba n’ibindi, mfite ikawa ibiti 2500 muri zo harimo kawa 1500 zisarurwa, aho uyu mwaka nasaruye toni 5704,5 ikilo kimwe k’ibitumbwe kiri hagati y’amafaranga y’u Rwanda 240 kugeza kuri 270 bitewe n’ubwiza bwayo, mu myaka irenga 50 maze mpinga kawa maze kugera kugera kuri byinshi byiza.
Uyu muhinzi ahamya ko ibanga akoresha ari uko ikawa ayigira iye, akayiyumvamo akayikorera, akayisasira agashyiraho ifumbire akayikiza ibisambo, agakurikiza gahunda y’abajyanama b’ubuhinzi n’ibindi.
Kuri ubu ikintu avuga ko aha agaciro ni ubuhinzi bwa Kawa, urutoki n’ubworozi (inka)aho afite hegitari y’urutoki ataburamo amafaranga ibihumbi 60 ku kwezi ndetse n’ibihumbi 50 byo ku nka zikamwa bya buri kwezi. Bityo akaba asaba urubyiruko gutinyuka bagakora ubu bihinzi kuko nta gihombo.


text:
Mama Dangote uzwi nka Nyina wa Diamond yatangaje ko atwite inda y’imvutsi yatewe n’umugabo bamwe bita ko ari umwana bitewe nuko uyu mugore amurusha imyaka myinshi.
Mu minsi yashize Sandra Kasiim ari we Mama Dangote yashyize hanze amafoto yateye benshi kwibaza niba uyu mubyeyi kuri ubu ufite umugabo ukiri na muto cyane yaba atwite. Muri bwa buryo bwe rero bwo kudatinzamo, Mama Dangote yahamije ko ari ukuri atwite ndetse inda ari imvutsi rwose.
Kasiim Sandra, usigaye ari umugore wa Rally Jones, ubwo yari ari mu kiganiro nk’uko urubuga rwa SDE dukesha iyi nkuru rubitangaza yagize ati “Diamond arenda kugira murumuna we…Mube mutegereje gato murumuna we wa nyuma.” Ibi ni ibyo yemeje mu magambo ye bwite.
Ubwo inkuru zurukundo rw’aba bombi zavugwaga, nyina wa Esma na Diamond yaratutswe cyane agereranywa na Zari wahoze ari umukazana we mu kuba bombi bahuriye mu gukunda abasore bakiri bato. Ariko Kasiim, nyina wa Diamond we yisobanuye avuga ko uyu musore atari umwana cyane ko kuri we ikimuraje inshinga atari imyaka ari urukundo. Yagize ati “ararongowe…Afite ubuhe bwana? Iyo aba umwana samba naramubonye. Ni mukuru.”
Mu ntangiriro z’uyu mwaka wa 2018 nibwo Rally Jones yatangaje ko we na nyina wa Diamond bafatanyije urugendo rw’urukundo mu buryo bw’ibanga. Yashyize hanze ifoto ari kumwe n’uwo mugore ayiherekeresha amagambo agaragaza uburyo anejejwe no uba amufite mu buzima bwe. Yagize ati “Mfite ibyishimo byinshi kubwo kugira umugore wihariye nk’uyu iruhande rwanjye. Imana iguhe ubuzima burambye. Isabukuru Nziza mugore wanjye Mama Dangote. Ndagukunda.”


text:
Ruswa ishingiye ku gitsina ibangamiye urubyiruko rushaka akazi
Benshi mu rubyiruko barangije za kaminuza bavuga ko batanyurwa n’imitangire y’akazi kuko ngo hari ababaka ruswa batayitanga n’akazi ntibakabone bikabaheza mu bushomeri.
Babitangaje ubwo bari mu gikorwa cyo gusoza amahugurwa y’amezi atatu ku burenganzira bwa muntu banaherewe impamyabumenyi, yateguwe n’ihuriro ry’urubyiruko ruharanira uburenganzira bwa muntu (AJPRODHO), kuri uyu wa 25 Mutarama 2018.
Urwo rubyiruko ruturuka mu turere dutandukanye, rwemeza ko icyo kibazo kirubangamiye rukifuza ko byahinduka, kuko binyuranyije n’uburenganzura bwa muntu, nk’uko uyu mukobwa uri muri rwo utifuje ko amazina ye atangazwa yabitangarije Kigali Today.
Agira ati “Akenshi mu mitangire y’akazi iyo udafite umuntu muziranye aho wagasabye kukabona biragorana. Nkanjye maze imyaka ine ndangije kaminuza, henshi aho nsaba akazi banyaka ruswa y’igitsina ngahita mbivamo akazi nkakabura uko”.
Mugenzi na we utashatse gutangaza amazina yagize ati “Hari serivisi nyinshi umuntu asaba ntazihabwe ntacyo atanze cyane cyane mu nzego z’ibanze. Nk’abakobwa basabwa ruswa y’igitsina abandi amafaranga ugasanga umuntu agura uburenganzira bwe bitakagombye, utabikora bakakurerega mpaka wibwirije”.
Akomeza avuga ko ibyo bibazo biri mu byatumye ahaguruka akajya kwiga ibijyanye n’uburenganzira bwa muntu kugira ngo abashe kurengera ubwe n’ubw’abandi.
Umunyamabanaga Nshingwabikorwa wa AJPRODHO, Antony Businge, avuga ko kwigisha urubyiruko uburenganzira bwa muntu bifasha n’abaturage kugabanya ibyaha.
Ati “Urubyiruko rwize muri iri shuri rufasha abaturage kumenya uburenganzira bwabo n’ubwa bagenzi babo bityo bakareka ibyo bakoraga batazi ko ari ibyaha. Byorohereza kandi inzego z’ibanze kugeza gahunda za Leta ku baturage”.
Yongeraho ati “Bahamenyera kandi ibyo bemererwa n’amategeko n’ibyo bakwirinda bityo bakabana neza muri sosiyete kuko buri wese aba yamenye aho uburenganzira bwe butangirira n’aho bugarukira”.
AJPRODHO imaze gushyira hanze urubyiruko 101 bize iby’uburenganzira bwa muntu n’ibindi byabafasha mu mibereho, ikanateganya kubaka ishuri rikomeye rizajya ryakira abantu benshi.
Transparency International Rwanda ivuga ko ruswa ishingiye ku gitsina cyane cyane mu itangwa ry’akazi ihari ariko ko kuyitahura no kuyihana bikigoranye kuko n’abayitangaho amakuru ari bake.
Ubushakashatsi bwakozwe na komisiyo y’abakozi ba Leta bwo muri 2014-2015, bwerekanye ko 40% by’abakoreweho ubwo bushakashatsi bemeza ko ruswa ishingiye ku gitsina iza ku isonga, hagakurikiraho iy’amafaranga n’ishingiye ku cyenewabo.


text:
Anita Pendo ari guterana amagambo n’abantu bamukurikira ku rubuga rwa Instagram ahanini bagaruka ku mwana wa kabiri Anita atwite bo bavuga ko atazi gahunda yo kuboneza urubyaro kandi ari umunyamakuru wirirwa abishishikariza abantu, hari n’abavuze ko abyara indahekana ariko nawe abasubiza ko ntawe yatakiye ubukene.
Mu cyumweru dusoje nibwo amakuru yasakaye avuga ko umunyamakuru akaba yarigeze no kuba umushushya rugamba (MC) Anita Pendo atwite umwana wa kabiri, hari abatarabyakiriye neza bavuga ko agiye kubyara vuba ariko ku rundi ruhande hari n’abamusabiraga ku Mana ngo azibaruke neza kandi banamushimira.
Abwira abantu barenga ibihumbi 150 bamukurikira kuri Instagram ko atwite, Anita yashyizeho ifoto igaragaza ko atwite, iherekezwa n’amagambo agira ati:”Nta gihunga, nta guhungabana,nta maganya ahubwo ndavuga Imirimo Imana ikora ndetse no gukomera kwayo ndagutegereje kibondo cyanjye”.
Akivuga ibi hari benshi bamwifurije amahirwem ariko hari uwahise amunenga avuga ko nk’umunyamakuru ushishikariza abandi kuboneza urubyaro ko yakagombye kubera abandi urugero.
Yagize ati:”Uuum, aratwite nanone c yarabyaye ejo bundi? Abanyamakuru sibo njya numva badutangariza kuboneza urubyaro ra? Abashyiraho amategeko ni nabo bayica koko”.
Anita Pendo asa nuwahise asubiza uyu musore ko ibyo avuga atabizi kuko yamusubije ati: “Uzabanze umenye igisobanuro cy’iryo jambo uvuze kuboneza urubyaro”.
Hahise haza undi wakoresheje ururimi rw’igiswahili abaza Anitah Pendo niba yarabaye Zari wo mu Rwanda ndetse anabwira Anitah ko Zari we afite amafaranga.
Yagize ati :“Ese iyo nda nayo ni iya Ndanda? Anita yabaye Zari wo mu Rwanda? Ndi kwibariza, icyakora Zari we ni umukire afite amafaranga ni yo mpamvu abyara nta kibazo ariko wowe urabyara n’inzara y’i Kigali ntuzababaza abo bana ku busa?”
Anita yahise amusubiza ati: “Sinari nasabiriza njye n’umwana wanjye nta kibazo dufite, uravunwa n’ubusa”.
Ariko uyu mudamu bamuhora iki harumutunze ?


text:
juin 2012
UBUTUMWA UMUBYEYI BIKIRA MARIYA YAHAYE BYISHIMO KUWA 15/06/2012
Umubyeyi Bikira Mariya yaje ababaye cyane ari mu rumuri rwinshi ntabona icyo ndugereranya narwo nuko aranyitegereza aransuhuza ati:
Umubyeyi : Uraho mwana wanjye ukomeje kwihanganira imibabaro myinshi ukomeje guhura nayo.
Byishimo: Nti uraho mama.
Umubyeyi : Mwana wanjye umeze ute.
Byishimo: Mama meze neza gahoro nawe urabibona ,sinkiruhuka na rimwe. Ingendo mukomeje kunkoresha ni nyinshi cyane.
Umubyeyi : Mwana wanjye zikore kuko imbaraga ukoresha si izawe nitwe tuziguha.
Byishimo: Mama n’ubundi ndabizi kandi mwarabibwiye.
Umubyeyi : Mwana wanjye mu ngendo ukora ntuzinube ngo uvuge ngo urakenye ngo uvuge ngo ntacyo ufite, kuko mbona kenshi uko ukunda kuvuga, iyo naguteguriye urugendo ni itike mba nayiteguye mbinyujije ku mwana wanjye wintamenyekana. Komeza rero undebere abana banjye babaye, barwaye, ukoreshe ingabire nkuko nayiguhaye,aho nkutumye ujye uhita uhaguruka, kuko mba mpagutumye kugirango urwo rugo rusukurwe. Ujye uhaguruka ntakwinuba kandi itike ntabwo uzajya uyibura.
Byishimo: Mama nanjye aho gucibwa intege n’ubukene bwanjye nje nkusanga wowe n’umwana wawe kuko arimwe gisubizo cyanjye. Mama nje nkwizeye rwose nkubwira ko atari abazima bakeneye umuganga ahubwo ari abarwayi ukomeje kungezaho. Nkuko rero ukomeje kungezaho abana bawe babaye kandi bari gukira nanjye sinzabinubira, kuko iyo mbonye umurwayi aje ababaye maze agakira biranshimisha cyane.
Umubyeyi : Mwana wanjye ugomba kwishima kuko iyo ngabire ni wowe nayihaye, natanze amavuta kugirango akize benshi ku mubiri no kuri roho kandi uwemeye arakira. Hahirwa rero uwayisize uwo arahirwa cyane. Mwana wanjye ongera unsuhurize abana banjye bose ari abari hano ari nabari hirya no hino ku isi hose uti ni mugire amahoro (3) urukundo rwanjye rubasakaremo.
Bana banjye ba banyarwnda ibintu birakomeye muri kino gihugu cyanyu ndabona amazi agiye kurenga inkombe imvura nyinshi y’amahindu igiye kubanyagira, mwibereye mu tuntu n’utundi murarundarunda byinshi ariko si ibyanyu. Cyagihe kibi nababwiye ni iki murimo mwakigezemo.
Mwana wanjye babwirire uti ntacyo twababwiye kitagomba gusohora igihe kirageze kugirango ibyo navuze bisohore umwaka ni uyu simvuze umunsi simvuze ni saha ariko mugiye gutungurwa, kandi bimwe byatangiye kugaragara uretse ko bibonwa na bake. Erega bana banjye navuze cyane mwanga kunyumva none kababaye, intango imaze kuzura igiye gusandara kandi izasandarana byinshi ,uwumva yumve utumva nawe ni akazi ke,kandi ufite amaso yo kurora narebe aho ibintu bigeze maze ashishoze arebe aho ibihe bigeze.
Byishimo: Mama ndi hano ndi umugaragu wawe vuga icyo ushaka umuja wawe ndumva, nicishije bugufi imbere yawe mubyeyi kugirango ubanze umbabarire ibicumuro byanjye,kugirango ubanze umbabarire ububi bwanjye kuko ntakwiye kuza imbere yawe. Mama ndaguhereza n’abandi bose bameze nkanjye mubyeyi kugirango twese uturuhure ku mutima,kandi utubabarire udusabire imbabazi ku mwana wawe Yezu Kristu.
Umubyeyi : Bana banjye naje mbasanga,naje mbakunze,ndi umunyabyaha ,bana banjye ni mugaruke,siko nitwa ,siko nteye , niko mwanyise,ni muhumure bana banjye, abanjye mbatabare; ni mugaruke mushire impumu,mwigira inyota ndabatabara,mwigira impumu abanjye turagendana kandi sinzabatererana.
Bana banjye naje mbasanga ,ndabakunda, ndabakumbuye,ndabatashya, igihe cyose mbatumaho ni muhumure ni mukomere, inzira yanjye ni intamenywa. Dore ndaje ndababwira nti muhumure bana banjye urwanda nararukunze ndarugenderera njye n’umwana wanjye ariko mwanze kutwumva. Igihugu cyose kiragoswe impande zose shitani yakinjieymo ubu iri gutegekera ku mugaragaro. Bana banjye amazi agiye kurenga inkombe kandi narababwiye kuva kera. Bana banjye ndi hano mu rwanda rwanyu ndi n’ahandi,kuko kenshi mwibaza ngo Bikira Mariya aba ahantu hose, akazira rimwe hose, uko ndi hano niko ndi n’ahandi, kuko Imana ibana n’abantu bose kandi mwese muri abana banjye.
Bana banjye nkomeje kuza kubasura mbakunze, nza ntawe umpamagaye, ninjye wizanye,nahamagaye rero uwo ngomba guhamagara. Bana banjye rero ntimukajye impaka kukitubaka roho ahubwo kiyangiza. Bana banjye ndashaka ko imitima yanyu igendana nanjye mukumva ibyo mbabwira, ndashaka ko igendana nibyo abahanuzi nitoreye bababwira kuko ari intumwa zanjye. Bana banjye mwambabaje kenshi, nimurekeraho kumbabaza kuko nanjye sinshaka kubabaza. Ibikomeretsa umutima wanjye bikomeje kwiyongera muri kino gihugu cyanyu cy’Urwanda .
Ndareba kino gihugu cyanyu nkarira adakama,ibikomeye biraje birabugarije kandi bizarokoka bake, mbisubiyemo igihugu impande zose kiragoswe, shitani iracyugarije impande zose kandi iri gukorera kumugaragaro,imvura y’amahindo ije kubanyagira murumve namwe iyo mvura iyo ariyo,muramenye kandi ntihakagire uvuga ngo ntacyo yamenye kuko utarumvishe ni akazi ke ,ubu butumwa busa n’ubwanyuma .
Ubu umwana wanjye agiye kubibasira ntawe arobanuye kuko mwanze kumwumva, n’abari inyuma y’igihugu ntawe naretse kubwira kuko ubutumwa bwanjye bugera hose kugirango mwese mubimenye . Uwakoze neza agiye guhebwa, uwakoze nabi agiye kubihanirwa, kuko iki gihe mugezemo ari icyo guhana no guhemba.
Bana banjye mwe mwumva ibyo mvuga ndabasaba ngo mubwireabo muri kumwe kugirango nabo bagire icyo bamenya. Amagambo navugiye muri kino gihugu cyanyu cy’Urwanda ni menshi cyane kandi nabwiye bose ntawe narobanuye kuko mwese muri abana banjye. Amagambo nababwiye mwanze kumva niyo agiye kubacira urubanza si Urwanda gusa ni isi yose.
Bana banjye nimutange nkuko nabahaye mwikwitangira itama ,nimubwire abandi nkuko njyewe nababwiye njye n’umwana wanjye, kuko hari benshi batari bumva ko nuyu munsi twicaye muri runo rwanda rwanyu.
Bana banjye nkunda kandi mwanyiyeguriye kandi mwumva ibyo mbabwira, uyu munsi mbise abagenerwa murage, kandi mbahaye ingabire y’ubusabane ku Mana,n’ubudacogora,uguca bugufi n’icyubahiro cya Nyagasani, kandi uyu munsi wa none urukundo rwanjye ndarubahaye. Ariko aragowe uzirengagiza urwo rukundo muhaye kandi musezeranyije, kandi mbahaye ubumenyi bwo kumenya gushishoza. Ibyo mbibwiye abana banjye batanyibagiwe muri Rozari yanjye.
Bana banjye abanjye uyu munsi wa none ni muzane ibivomesho byanyu tubuzurize maze mukomeze mukore ugushaka kwanjye n’umwana wanjye, maze abigize impumyi z’umutima barindagire. Hari abihaye gushakira ubukungu bw’isi mu bugome,mufite ingorane cyane, ntabwo muzabona ubwami bw’ijuru; barahirwa abumva ubwami bw’ijuru bakabukurikiza,bazabona ingororano ikomeye mu ijuru.
Bana banjye ni munkunde nanjye ndabakunda ,ni munkomereho nanjye mbakomeyeho,ni mumbere abana nanjye mbabere umubyeyi. Bana banjye ntabwo naziye abanyarwanda gusa naziye umwana wanjye uwari we wese aho ari hose. Bana banjye uyu munsi nababwiye bike kuko ibyingenzi narabibabwiye,uwagize icyo afata yaragifashe, muramenye rero sinzabe nyamwisiga ngo ni sange namwe rero nti muzabe babura mwaje; ngaho mubane nanjye urukundo rwanjye rubakomeze,ngaho mugire amahoro kandi mugwize andi uyu munsi wa none mbahaye umugisha wanjye wa kibyeyi.


text:
Umunaniro ukabije mu kazi (Stress in working place) ni ikibazo gihangayikishije abakozi, ndetse uhitana abakozi benshi nyamara utari ku rutonde rw’indwara zihitana abakozi mu kazi.
Umunaniro mu kazi uzana ingaruka zikomeye cyane cyane iyo ibyo umukozi asabwa bitandukanye kure cyane n’ibyo agomba gutanga. Abakozi benshi batakaza ubuzima ariko ntibigaragazwa.
Abakozi benshi bahura n’umunaniro ukabije mu kazi, akenshi usanga bikomoka ku byo basabwa mu kazi, ibikoresho, aho bakorera, gukora akazi katabanogeye, guhindagura akazi, guhabwa inshingano zidasobanutse, kutazamurwa mu ntera, umushahara utajyanye n’akazi bakora, guhezwa kubera imiterere y’umuntu, guhora ku gitutu cy’ababayobora ndetse n’ibibazo mu buzima bwite bwa muntu no mu kazi.
Umunaniro mu kazi uzana ingaruka zikomeye mu bwonko no mu mitekerereze; umukozi ashobora kumugara; kurwara umutima; kugira ibibazo by’imitsi; hari abiheba, abashobora kwigunga cyangwa se kwiyahura.
“Hari abakozi benshi bapfa bazize umunaniro mu kazi ariko ntibigaragazwe, umuryango we ntihagire icyo umarirwa…” Biraboneye Africain, Umunyamabanga Mukuru wungirije, ufite mu nshingano ze ubuzim n’umutekano mu kazi.
Umunaniro mu kazi ushobora gutuma umukozi atwarwa no kunywa inzoga; kunywa itabi ryinshi; kuvangura ibiryo; kubura ibitotsi. Umunaniro ukabije ushobora gutera izindi ndwara nka Diyabete, umuvuduko w’amaraso, indwara y’umutima n’izindi.
Umunaniro mu kazi ntugira ingaruka ku mukozi wenyine cyangwa se umuryango we, ugira n’ingaruka ku musaruro n’ubukungu bw’ikigo. Umukozi wagize umunaniro mwinshi asiba akazi, kuba ari mu kazi ariko adahari, kubura ubushake bwo gukora akazi, kudatekereza kwinjira cyane mu kazi.
Ibyo byose kimwe n’ibindi bitarondowe bituma haba isimburanya ry’abakozi ridasobanutse, ndetse rimwe na rimwe hakaba abasezererwa mu kazi bitunguranye, bigera aho bishora ikigo mu manza.
Hari ibikwiye gukorwa
Hari byinshi bikwiye gukorwa hagamijwe kurwanya no gukumira umunaniro ukabije mu kazi. Ikigo gikwiye kugira abakozi bakora ibyo bagomba gukora, guha umwanya abakozi bagatanga ibitekerezo ku migendekere y’akazi; gukora isuzuma rihoraho hagashakwa n’icyakorwa mu gukemura ibibazo biboneka mu kazi; gushyiraho ibikorwa n’ingengabihe yabyo kandi yoroshye gushyira mu bikorwa; kugenera abakozi uburyo bwo kubafasha mu mibereho yabo ya buri munsi (Social Support); kugenera abakozi amasomo nyongerabumenyi; gukorera mu mucyo no kugira aho gukorera hatunganye.
“Ibibazo bigikomeye ku munaniro mu kazi ni uko iyi ndwara itagaragara ku rutonde rw’indwara zikomoka ku kazi bityo abakozi ihitanye imiryango yabo ntiyitabweho. Hakwiye gushyirwaho ingamba zo kuyikumira kandi na yo igashyirwa ku rutonde rw’indwara ziterwa n’umunaniro mu kazi.” Ibitangazwa na Biraboneye Africain.
Indi mbogamizi ni uko abakozi ndetse n’abakoresha batazi ko igihugu cyashyizeho amabwiriza ajyanye n’ubuzima n’umutekano ku kazi. Ibi bituma abantu baba bazi ibyabateza ibibazo ariko ntibahuze imbaraga mu kubirwanya. Kurwanya umuniro ukabije mu kazi bigombye guhera ku mukozi ku giti cye.
Indwara zikomoka ku kazi zihitana abakozi batari bake.
Mu Rwanda, mu bushakashatsi bwakozwe na Minisiteri y’abakozi ba Leta n’umurimo mu 2012, bagaragaza ko abakozi bagera kuri 263 bapfuye bazize indwara zo mu kazi, na ho abagera ku 138 bazize impanuka. Kuvuza abakozi bafashwe n’indwara zo mu kazi icyo gihe byatwaye Leta akayabo k’amafaranga y’u Rwanda asaga miliyari 1,400.
Umunsi mpuzamahanga w’ubuzima n’umutekano ku kazi watangiye kwizihizwa mu 1946 muri Canada. Ku wa 28 Mata 2003 nibwo watangiye kwizihizwa ku Isi yose, bisabwe n’Umuryango Mpuzamahanga wita ku murimo. Mu Rwanda, uyu munsi watangiye kwizihizwa mu 2008, uyu munsi wabereye muri Hotel Novotel.
Magingo aya abakozi bo mu Rwanda bifatanya n’ahandi hose ku Isi mu kwizihiza Umunsi Mpuzamahanga w’ubuzima n’umutekano ku kazi. Inzego nkuru z’igihugu zirimo Minisiteri y’abakozi ba Leta n’Umurimo (MIFOTRA), Minisiteri y’Ubuzima (MINISANTE) na Minisiteri y’Ubucuruzi n’inganda, zashyize muri gahunda yazo tariki ya 1 Gicurasi buri mwaka, zagize uwo munsi uwazo.


text:
Ndanyuzwe Leonce ashobora kugezwa imbere y’ubutabera.
Iperereza riracyakorwa ku ngongi z’imiriro igenda yibasira ibikorwa bimwe na bimwe by’ubucuruzi n’inganda.
Abaturage bo mu mujyi wa Kabuga tuganira bagize bati: Ikinamico mu itwikwa n’umuriro ry’iduka rya Ndanyuzwe habonetsemo amayeri bari baziko ari menshi ariko ntibyabahira kuko hahiriyemo Kadogo umukozi wamukoreraga.
Impamvu ingana ururo,ubukire bwihuse buhuma amaso.Inkuru yacu iri mu bice bitatu:Ndanyuzwe Leonce washinganishije ibicuruzwa bikaza gushya nyuma y’igihe gito abishinganishije. Duturutsemwabo Michel ariwe nyiri nzu Ndanyuzwe yacururizagamo ikaza gushya kandi batarayishinganye. Sosiyete y’ubwishingizi yitwa Prime. Amakuru ava ahizewe ashimangira ko Leonce Ndanyuzwe hamwe na Sosiyete y’ubwishingizi ariyo Prime bagomba kuba bitabye ubutabera kubera amakosa amwe namwe bagaragaje mu itwika ry’inzu ya Duturutsemwabo Michel. Ubu rero hibazwa niba Ndanyuzwe azishyura inzu ya Duturutsemwabo cyangwa hazakoreshwa itegeko ry’ubutabera. Gikondo harahiye.Muhima harahiye.
Umujyi mu mazu y’ubucuruzi naho inkongi z’umuriro ntizahasibaga. Ikizashingirwaho Ndanyuzwe na Sosiyete y’ubwishingizi ariyo Prime ni uko Ndanyuzwe yashinganishije ibicuruzwa bye mu gihe gito iduka rye rigashya.Bamwe mubo twakomeje tuganira bo mu mujyi wa Kabuga bavugaga ko niba ubutabera busesengura buzabanze bubaze Kadogo uko yahiye naho yahiriye?ikindi bazabaze Prime ukuntu iduka rishinganishwa rihabwa agaciro ka miliyoni 25 mu gihe inzu nta faranga narimwe bayibariye.
Niho hava kwibaza bagira bati: Ko iduka rya Ndanyuzwe ritari mu muhanda cyangwa mu gisambu ko ryari mu nzu ya Duturutsemwabo kuki yo batayigeneye amafaranga? Umwe mu banyamategeko twaganiriye yanze ko amazina ye yatangazwa kubera impamvu z’umutekano we,yagize ati: Nyiri inzu yarimo iduka agomba kurega Ndanyuzwe waritwitse ,kandi akanarega sosiyete y’ubwishindizi kuko ntakuntu umuntu yafata ubwishingizi ngo nyuma y’ukwezi abe yitwikiye kandi atarashinganishije naho acururiza .
Andi makuru ava ahizewe ngo Ndanyuzwe yaba yarimwe amafaranga na Prime kuko byaje kuzamo ikibazo. Abo muri Prime twaganiriye bakanga ko amazina yabo yatangazwa badutangarije ko Ndanyuzwe yakoze amakosa ahanitse bituma ashobora no kuzabura byose. Ikindi ngo dosiye yaba yaragejejwe mu bushinjacyaha hakurikijwe ko iduka hamwe n’inzu bitatwitswe n’insiga z’umuriro ahubwo hatwitswe hakoreshejwe umuriro usanzwe utari uw’amashanyarazi. Amakuru ava mu nshuti za Duturutsemwabo Michel akagera ku kinyamakuru ingenzinyayo.com arahamyaka ngo azitabaza ubutabera kugirango yishyurwe inkongi y’umuriro yamwangirije inzu kandi batarayishyize mu bwishingizi. Abo bireba nibarenganure Duturutsemwabo ,kuko yararenganye agira igihombo cyatewe na Ndanyuzwe washatse ubukire bwihuse.
Kimenyi Claude


text:
Itangazamakuru ni umwuga ukundwa kandi wubahwa n’abantu hatari hake ku Isi,gusa iyo ukozwe nabi uteza ingaruka mbi mu bantu aribyo byabaye mu Rwanda bigatuma haba Jenoside yakorewe Abatutsi mu mwaka wa 1994, ubwo wakanguriraga Abahutu kwica Abatutsi.
Mbere ya Jenoside no mu gihe cyayo itangazamakuru ryari hasi ndetse umubare w’ibinyamakuru wari muke ugereranyije n’ubu aho ibinyamakuru byiyongereye cyane.
Bimwe mu bitangazamakuru byageraga kuri rubanda byari bine gusa, bibiri muri byo bikaba byari ibya Kiliziya Gatolika, Kinyamateka na Hobe,Radio Rwanda,Imvaho ibi bikaba byari ibinyamakuru bya Leta .RTLM na Kangura ybaje nyuma biza bikoreshwa n’abanyapolitiki.
UMURYANGO wagerageje gushakisha zimwe mu nyandiko ndetse n’ibyagiye bitangazwa n’ibinyamakuru byariho mbere ya Jenoside bigatuma abanyarwanda bamarana.
Ikinyamakuru Kangura
Iki kinyamakuru cyaterwaga inkunga n’abasirikare bakuru, abayobozi ba MRND n’urwego rw’igihugu rwari rushinzwe iperereza barimo Liyetona Koloneli Anatole Nsengiyumva na Ptotais Zigiranyirazo.
Kangura yakoreshwaga n’ubutegetsi ndetse babwiraga abanditsi bayo barimo Ngeze Hassan bimwe mu byo benda gukora ndetse n’ibyo bandika.
Ibyanditswe n’iki kinyamakuru
Amwe mu manomero yakunze kugaragazwa nk’ayagize ingaruka mbi cyane zo gukongeza urwango mu baturarwanda, harimo inyandiko yasohotse muri nomero ya 6 yasohotse mu Kuboza 1990, yibandaga ku Amategeko 10 y’Abahutu yarimo urwango rukabije. Ayo mategeko yahamyaga ko Umuhutu wese ugira icyo akorana n’Umututsi ari umugambanyi.
Indi nyandiko yo muri iyo nomero na yo ni iyavugaga ko Abatutsi barimo gutegura intambara ku buryo “Nta Muhutu n’umwe uzacika ku icumu”. Ku rundi ruhande rw’iyo nomero hariho ifoto ya Perezida w’igihugu cy’u Bufaransa Francois Mitterrand, na yo yari iherekejwe n’amagambo agira ati “ Inshuti nyanshuti uyimenyera mu byago.”
Nanone nimero ya Kangura yo ku ya 9 Gashyantare 1991 yaragiraga iti “ Mureke tumenye inkotanyi (abashyigikiye FPR) maze tuzitsembatsembe”, na ho muri Werurwe 1993 isohoka igira iti “Inyenzi ibyara inyenzi… amateka y’u Rwanda agaragaza ko Umututsi akiri wawundi, atajya ahinduka.”
Muri Nomero ya 54 Werurwe hari n’aho yanditse avuga ko FPR ifite urutonde rw’abantu 1600 izica niramuka ifashe ubutegetsi,umunyamakuru aburira Abahutu, agira ati “ Ibyitso by’umwanzi birazwi neza, rero inyenzi zakagombye kumva ko zirimo gukora ikosa rikomeye, bazatsembatsembwaho.”
Iyi nomero ya gatatu ya Kangura yasohotse ari mu kwezi k’Ukuboza, mu gihe abantu baba bitegura Noheli n’ Ubunani. Uburyo abanditsi b’iki kinyamakuru bari abahanga mu icengezamatwara rero, bahise bafata inyigisho z’amacakubiri bari bagamije kugeza ku basomyi, maze bazihuza n’ikintu abantu bose baba barangamiye kandi batekerezaho muri ayo matariki.
Ntawabura gutangazwa n’uburyo ibintu nka biriya by’amacakubiri byanacengezwaga mu bantu hifashishijwe iyobokamana! Ntibitangaje rero kuba abantu baraniciwe mu nsengero, cyane cyane ko muri icyo gihe cy’ubwicanyi byanavugwaga ko abitwaga Abatutsi muri icyo gihe ari Imana yabatanze.
Iki Kinyamakuru cyahinduye izina mbere ya Jenoside kiva kuri Kangura cyitwa Kanguka mu rwego rwo kwisanisha n’intego zatumye giishingwa irimo gukangurira Abahutu kwica Abatutsi.
Umwanditsi wa Kangura w’icyamamare bivugwa ko ari nawe wagishinje yitwa Ngeze Hassan.
Amaradiyo
RTLM (Radio Télévision Libre des Mille Collines)
Yari Radiyo yatangiye kuvuga ku wa 8 Nyakanga 1993 ariko yagize uruhare rugaragara muri Jenoside hagati ya Mata na Nyakanga 1994. Iyi Radio yumvwaga n’abaturage benshi cyane, byatumye ikwirakwiza urwango mu buryo bworoshye. Mu bintu byatumye ubwicanyi bugira imbaraga kandi bugakwirakwira vuba, harimo amagambo y’ikangura yavugirwaga kuri iyi Radiyo.
Nyuma yo guhanurwa nkw’indege y’uwari Perezida wa Repubulika Yuvenali Habyarimana ku ya 6 Mata 1994 RTLM. iyi Radio yakanguriye rubanda ko Abatutsi bigometse ari bo bakoze ayo mahano maze ihamagarira abantu icyo yitaga intamabara ya nyuma yo gutsemba Abatutsi. Imvugo yasubirwagamo kenshi ni iyo “Gutema ibiti birebire”.
Igihe abasirikare b’Abafaransa bari mu cyiswe “ Opération Turquoise” iyi Radio yakoreraga ku Gisenyi. Ku bw’iyo mpamvu y’abasirikare b’Abafaransa hari aho yakanguye abakobwa b’abo yitaga Abahutu, igira iti “Mwebwe bakobwa b’Abahutu, mwiyuhagire kandi mwambare imyenda myiza, mwakire ingabo z’ubufaransa! Abakobwa b’Abatutsikazi bose barapfuye, rero ayo ni amahirwe yanyu.”
Nyamara igihe igihugu cyose cyari kimaze kujya mu maboka ya FPR, iyo Radiyo na yo yahungiye muri Repubulika iharanira Demokarasi ya Congo.
Bamwe mu bantu barebwaga n’imikorere y’iyo Radio
• Félicien Kabuga, yari Perezida
• Ferdinand Nahimana, Umuyobozi wayo (Directeur)
• Jean Bosco Barayagwiza yari yungirije umuyobozi (Directeur adjoint)
• Gaspard Gahigi, umuyobozi ushinze gutunganya ibiganiro (Editor-in-chief )
• Phocas Habimana, yakoraga mu buyobozi ari n’umunyamakuru
• Georges Ruggiu, umunyamakuru
• Valerie Bemeriki, umunyamakuru
• Kantano Habimana, Umunyamakuru
• Emmanuel Rucogoza, Umunyamakuru
• Emmanuel Nkomati, Umunyamakuru
• Noheli Hitimana, Umunyamakuru
Iyi radiyo n’abanyamakuru bayo banakunze gukora icengezamatwara ryabo bifashishije indirimbo za Simoni Bikindi na we uzwiho kuba yararirimbga indirimbo zahamagariraga Abahutu kwishyira hamwe bakarwanya Abatutsi, by’umwihariko mu ndirimbo ze zirimo “ Mbwirabumva” na “Nanga abahutu”.
Ibi ni bimwe mu byo UMURYANGO wabashije kubona,gusa ibyagiye bitangazwa n’ibi binyamakuru ni byinshi ndetse ntawakwirengagiza uruhare itangazamakuru ryagize mu gutuma Jenoside iba mu Rwanda.
Source:IGIHE


text:
ESE KUTAVUGA RUMWE N’UBUTEGETSI BWA KAGAME, BIKURAHO UBUHEMU BANYARWANDA BAHEMUKWE?
Abanyarwanda mukwiye kuba maso,kuba duhuriye kukibazo cyitwa Paul Kagame,ntibivuga yuko abanyarwanda bahemukiye abandi bagahungira mu mahanga,ngo Paul Navaho bazagaruka tubane mu mahoro nibura batagejejwe imbere y’ubutabera nibura akayantero ya kagame ngo babisabire imbabazi umutima ushyitse munda ntacyo umuntu yikanga.
Har’imitungo yigabijwe nabatabikwiriye bayijyamo baravuyarara,hari abishe abavandimwe bacu babitumwe n’ubutegetsi bw’igitugu,sinzi niba bazitwaza ko babitegetswe na leta,ndibwira ko,nyuma ya jenocide buri munyarwanda yabonye isomo rihagije kuburyo ubu icyo kinyoma cy’uko bashutswe n’ubutegetsi bubi ubanza bitazabafasha.
Abambuwe uburenganzira bwo guhabwa impamya bumenyi bakoreye ngo ni uko batemera FPR,cyangwa ngo batakoze amahugurwa ya nd’Umunyarwanda ibi byose ntabwo byazashyirwa mubikorwa hatabayeho ubuyobozi bw’Imana mu gihugu cyacu.Ikinyamakuru inyangeNewss.com kirasaba umunyarwanda wese Imana izagirira ikizere akajya kubutegetsi agasimbura umwakagara Paul Kagame ko yazaha abanyarwanda ubutabera bukwiriye atitaye ku ndanga gaciro zabo,ahubwo azahe agaciro ubutabera kuko aribwo abanyarwanda babuze mu myaka 55 ishize.
Abanyarwanda bakoze ibyaha bamwe bashoboye guhungira mu mahanga,ndetse bagenda bahunga ubutabera bubi kuko ntaburi mu gihugu,ahari iyo haza kuba hari ubutabera ntabwo bariguhunga,tukaba dusaba abanyarwanda kuzemera kujya imbere y’ubutabera kuberako icyo gihe twiringiye neza yuko hazaba har’ubutabera buboneye abanyagihugu.
Bityo rero ntihagire uwirara ngo yumve ko,kuba yarahungiye mu mahanga,bizamusha agaciro ko kudahangarwa n’ubutabera buzaba buriho icyo gihe,kuko hazaba harabanyarwanda b’ingeri nyinshi bazaba bashakishwa n’ubutabera bw’Urwanda cyane duhereye kubambari ba FPR bazongera guhunga igihugu bakazagenda bagisahuye.
Byanze bikunze bazahigwa bukware aho bazaba bari hose ku isi,nkuko abajenocideri bakomeje guhigwa bukware kabone naho byaba bikorwa munyungu za FPR,zitari izabanyarwanda,jenocide ntabwo ijya irangira bazakomeza gukurikiranwa kugeza Umwami Yesu agarutse igihe cyose bazaba bakiri ku isi kuko ayo niyo mahame ya jenocide,nkaba mboneyeho kuburira abanyarwanda bo mu bwoko bw’Abatutsi kuba maso kuko muminsi irimbere nabo batarebye neza bashobora gusimbura abanyarwanda bo mu bwoko bw’Abahutu muri jenocide.


text:
Kuri uyu wa 25 Gicurasi 2018, nibwo umuyobozi w’akarere ka Gicumbi mu Ntara y’Amajyaruguru, Mudaheranwa Juvenal n’abamwungirije bose begujwe ku mirimo yabo bivugwa ko bazize amakosa ajyanye no gucunga nabi umutungo wa leta
Uretse Meya Mudaheranwa, hegujwe Umuyobozi w’Akarere Wungirije ushinzwe ubukungu n’iterambere, Muhizi Jules Aimbable n’Umuyoboziw’Akarere Wungirije ushinzwe imibereho myiza, Benihirwe Charlotte.
Perezida wa Njyanama y’Akarere ka Gicumbi, Kayombya Dieudonné, yemeje ko abo bayobozi bose begujwe koko kubera imikorere mibi nk’uko byagiye bigaragazwa na raporo zitandukanye.
Yagize ati “Basezerewe uyu munsi mu nama idasanzwe y’Inama Njyanama y’Akarere ka Gicumbi. Impamvu yabasezereye ni uko Inama Njyanama ifite mu nshingano gusuzuma imikorere ya komite nyobozi, yasanga inyunzwe n’imikorere yayo bikaba ari byiza ariko na none yasanga itanyuzwe ikaba yafata ingamba zitandukanye, harimo kugirwa inama, harimo kwerekwa ibitagenda neza bagasabwa uburyo babikora bikagenda neza, hanarimo n’icyo cyo kubakura ku mirimo yabo.”
Yakomeje asobanura ko Inama Njyanama yasanze muri raporo zaganiriweho harimo ‘imikorere itanoze’ mu nshingano zabo.
Yahamije ko Meya n’abamwungirije bazize amakosa muri raporo y’ubugenzuzi ku micungire y’imishinga y’iterambere ndetse n’iy’ibigo by’amashuri.
Perezida wa Njyanama y’Akarere ka Gicumbi yasobanuye ko izo raporo ari izo muri uyu mwaka w’ingengo y’imari ariko amakosa yagaragayemo yagiye anakorwa mu myaka yashize.
Ati “Ikibazo gikomeye ni uko Inama Njyanama yasanze nyobozi nta ngamba zihamye yari ifite no gukosora amakosa yabonetse no gushyira mu bikorwa inama ziba zaratanzwe, yaba iz’abagenzuzi bigenga cyangwa se ab’akarere.”
Inama Nyanama yahise ishyiraho Umujyanama witwa Sewase Jean Claude kuyobora by’agateganyo Akarere ka Gicumbi.
Aba bayobozi b’aka karere hatangajwe ko begujwe mu gihe hashize iminsi humvikana abandi bo mu tundi turere bo bajyaga bava ku mirimo bavuga ko beguye ku mpamvu zabo bwite.


text:
Nyuma yo gushyira ibuye ry’ifatizo ahazubakwa Urugo Mbonezamikurire y’abana bato mu karere ka Rutsiro kuri uyu wa Gatatu tariki 18 Mutarama, Madame Jeannette Kagame yibukije ko kwita ku mwana bidatangira avutse ahubwo bitangirira no mu biganiro abashakanye bagirana ku rubyaro bifiza.
Mu butumwa yageneye abitabiriye uyu muhango wabereye mu Karere ka Rutsiro, Umurenge wa Kivumu, akagali ka Karambi mu mudugudu wa Bukumba ari naho hazubakwa uru rugo, Madame Jeannette Kagame yagize ati “Kwita ku buzima bw’umwana bitangira kare, bihera mu kuganira ku mubare w’abana mwifuza kuzabyara mugendeye ku bushobozi mufite nk’umuryango, kubungabunga ubuzima bw’umubyeyi utwite no guteganyiriza umwana uvutse ibyangombwa bizamufasha mu mikurire ye”.
Avuga ko kuva umwana avutse kugeza afite imyaka itandatu, aba ari mu gihe ababyeyi bakwiye kwitondera kuko ngo ari bwo ubwenge bw’umwana bukura kandi ku rwego rwihuse, agira ati “Ubushakashatsi bugaragaza ko ku myaka 3 imikurire y’ubwonko iba imaze kugerwaho ku kigero cya 80%, noneho 20% isigaye ikagerwaho umwana afite imyaka 6, ni ibyo kwitondera kuko iyo umwana atitaweho muri iyi myaka biragora kuba wabigarura, mu gihe iyo yitaweho neza aba abonye ireme fatizo ry’ubuzima bwe bwose”.
Uyu mubyeyi avuga ko gahunda mbonezamikurire y’abana bato ari serivisi zikomatanyije zihabwa abana kuva basamwa kugeza bafite imyaka 6 ndetse n’ababarera hagamijwe imikurire yabo myiza haba mu gihagararo, mu mikorere y’umubiri, mu bwenge, mu mibanire n’abandi no gukura batekanye, aho izi serivisi zitangirwa hakaba ariho hitwa mu Urugo Mbonezamikurire.
Avuga ko nk’Imuto Foundation abereye umuyobozi mukuru, bifuza ko nibura buri karere kagira urugo mbonezamikurire rw’icyitegererezo, kandi ko hari ikizere ko bizagerwaho kuko ubu bamaze kugira 10 zubatse mu turere 10, zirererwamo abana 6067 ndetse n’ababyeyi 6034 bitabira ibikorwa bya buri munsi.
Mu butumwa bukubiye mu ndirimbo abana bari aho babyinnye, bagaragazaga ko bishimiye ko bitaweho, bahamya ko isuku bazayigira umuco kandi buri wese akiga akagera ku ntego ze.
Abandi bayobozi bafashe ijambo barimo Guverineri w’Intara y’Iburengerazuba, Munyentwari Alphonse na Minisitiri w’Uburinganire n’Umuryango Nyirasafari Esperance, bagarutse ku gushima uruhare rwa Imbuto Foundation n’urwa Madame Jeannette Kagame by’umwihariko mu guteza imbere uburezi, ubuzima n’izindi gahunda zigamije iterambere ry’umuryango.
Christophe Hitayezu


text:
Archibishop Dr Laurent Mbanda yavuze uburyo itorero arigereranya n’ibitaro
Yanditswe na
9 August 2018 saa 06:58'
Umwepiskopi mukuru w’itorero Anglican mu Rwanda Archibishop Dr Laurent Mbanda yasobanuye ukuntu itorero arigereranya nk’ibitaro aho usanga harimo abarwayi barembye n’abazima akavugako indwara ari imwe yitwa icyaha.
Ibi uyu mwepiskopi Dr Laurent Mbanda yabivugiye mu kiganiro yari yarumiwemo na Radiyo Inkoramutima,Radiyo y’inama y’abaprotestanti (CEPR ) ubwo yarabajiwe n’umunyamakuru uko abona ishusho y’amatorero amwe namwe ya hano mu Rwanda.
Aha Musenyeri ArchBishop Dr Laurent Mbanda ubwo yasobanuraga ku ishusho y’amatorero amwe n’amwe yo mu Rwanda yavuzeko ikibazo atari amatorero ko ahubwo ikibazo ari uburwayi bw’ibyaha abayoboke bamwe mu mari aya matorero barwaye .
Archibishop Dr Laurent Mbanda yananenze abiyita abakozi b’Imana bayobya abakristo babaka amafaranga ngo bakunde bahabwe umugisha.
Yagize ati: ”Itorero rirwaye icyaha, harimo abishakira imibereho n’ubuzima ari naho usanga babayobya bababwira bati, kora gutya nibwo uzabona umutungo, amafaranga n’ imigisha y’Imana; ugasanga nawawundi w’umukene udafite uko yigira umwambuye na duke yarafite ngo ni ukugirango abone imigisha y’Imana, ibi njye mbona bidakwiye kuko birimo ubuyobe bwinshi.”
Archibishop Dr Laurent Mbanda yakomeje avuga ko kubera abanyabyaha bari muri amwe mu matorero ariyo mpamvu hari n’abazashakishirizamo imibereho biyita ko batumwe n’Imana abandi bakabyemera kuko bahanurirwa bakanabwirwa ibinyoma bihuye n’irari ryabo .
UMVA IKIGANIRO CYOSE :


text:
Iriya ngingo ikubiye mu mutwe w’iyi nyandiko turayisobanukirwa neza twumvise ikiganiro kiri ku mpera.
Kuva mu mwaka w’2013 nibwo benshi batangiye kumva ko mu Rwanda, hari abaturage bafite ikibazo gikomeye cy’inzara Bivuga ko na mbere y’aho batari borohewe n’imibereho yo kubona ibibatunga. Kuva muri iyo myaka ine ishize, itangazamakuru, ryaba iryo mu Rwanda, ryaba iryo mu rwego mpuzamahanga, ryagaragaje icyo kibazo, mu duce tunyuranye, mu burasirazuba, nka za Rwinkwavu, kayonza n’ahandi, ndetse na tumwe mu duce tw’amajayaruguru no tw’amajyepfo, abaturage bagaragaje impungenge cy’iyi nzara batari bafitiye icyizere ko izashira vuba, ari na yo mpavu bamwe bayise, NZARAMBA, kuko babonaga ko izamara igihe kirekire, abandi bayita warwaye ryari bitewe n’uko aho yageze yazahazaga abato n’abakuru ubabonye ntabatandukanye n’indembe z’abarwayi.
Iki kibazo cyahumiye ku mirari bitewe n’uko hari abategetsi bahakanye ko nta nzara iriho, abandi ikibazo bakagiha urw’amenyo bavuga ngo ni amapfa si inzara nk’aho amapfa yo adateza inzara. Koko rero, hari aho iyo nzara yateye biturutse ku zuba ryacanye, bigakubitiraho ni uko abaturanyge bari babatse ibishanga nyamara ari byo bayabagobokaga mu bihe by’izuba rikabije.
Ikibazo cy’inzara nticyatewe gusa n’izuba tyisnhi, ahibwo byanaturutse ku miterere ya politiki y’ubuhinzi mu Rwanda idaganisha ku ngamba nyazo zo guteza imbere ubuhinzi, umuntu yatanga urugero rwo gutegeka abaturage guhinga igihingwa kimwe, no kuba nta kigo cy’ubushakashatsi gifite ubushobozi bujyanye n’iby’ubuhinzi ngo kigire uruhare nyarwo mu kubuteza imbere, kwaka abaturage ibishanga, n’ibindi, biri mu byo tubaza umutumirwa wacu uri mu ishyirahamwe ryabikozeho ubushakashatsi. Mushobora gusoma ibikubiye muri ubwo bushakashatsi bwashyizwe ku rubuga: nzaramba.org
Abatumirwa ni:
Rene Claudel Mugenzi ni umuhuzabikorwa wa
GlobalCampaign for Rwandans’ Human Rights
Jean Ngendahimana ni umunyamakuru wavuye mu Rwanda mu w’2014 ari mu Budage, aho yakomereje itangazamakuru. Yakoze kuri Radiyo « Amazing Grace »
« Isango », akaba yaranashinze ikinyamakuru kitwa ku « mugaragaro.com », hari n’umunyamakuru Egide Gatsinzi Turinimana, wandika muri « Jambo news », mbere akaba yarakoze kuri « Radio Ishingiro » na Radiyo « Salus »


text:
Igitoki cyoroshye kirimo isambaza
Ibikoresho ku bantu
- Igitoki cyiza cyoroshye 2kg
- Sereli agace k’umufungo
- Poivron 2
- Isambaza zumishije mu mavuta garama 200
- Inyanya 3
- sostomate ya Sorwatom 1
- Ibitunguru 2
- Puwaro 3
- Umunyu
Uko bikorwa
- Hata igitoki ugishyiremo amazi arenyeye utereke ku ziko
- Kata imboga zose uze kuzishyiramo igitoki cyatogose kuko atari byiz akuzicanira cyane
- Shyiramo umunyu wongeremo sereli, poivron, puwaro, ibitunguru, n’inyanya
- Bimaze kongera gutogota wongeramo sorwatom
- Bwa nyuma igitoki kiri hafi gushya habura iminota 15 ngo ugikureho ushyiramo isambaza kugirango utazishyiramo mbere zigashwanyagurika
- Bikureho bitarakama cyane hakirimo isosi
- Icyitonderwa : Kugirango iki gotoki kize kuryoha ugitekesha umuriro muke cyane kandi ugashyiramo umunyu muke kuko hari ubwo mu isambaza uba urimo.
Gracieuse Uwadata


text:
BUMWE MU BUZIMA BW’ITORERO
Itorero ry’Ababatista rya NYAKAYAGA ni rimwe mu matorero agize Ishyirahamwe ry’Amatorero y’Ababatista mu RWANDA (UEBR). Ryatangiye kwamamaza Inkuru Nziza y’Ubutumwa bwa Kristo ahayinga mu myaka y’1970. Ritangijwe na bamwe mubari bafite umuhati n’Ishyaka byo kwamamaza ubutumwa bwiza bwa Yesu Kristo Umwami wacu.
Riherereye rero mu karere k’u Bugesera nko ku birometero nka 33 uvuye mu mujyi wa Nyamata.
Rigizwe n’amashuli 9 (9 Chapelles) ariyo:
- Chapelle NYAKAYAGA ari naho ku cyicaro cy’Itorero
- Chapelle Murambi
- Chapelle Gakurazo
- Chapelle Rebero
- Chapelle Nyarurama
- Chapelle Murambo
- Chapelle Biharagu
- Chapelle Tunda
- Chapelle Rusamaza
Aya mashuli yose akaba akubiye mu BUBWIRIZA BUNE (4) aribwo ubu bukurikira:
- Ububwiriza bwa Nyakayaga
- Ububwiriza bwa Tunda
- Ububwiriza bwa Murambi
- Ububwiriza bwa Nyarurama
Umushumba uriyoboye ubu akaba yitwa Rev. Past. BEMBEREZA Narcisse.
Kimwe n’andi matorero rero yogeza ubutumwa bwiza bwa Yesu Kristo, urtse ivugabutumwa Itorero ry’Ababatista rya Nyakayaga rigira uruhare mu gufasha abatishoboye n’imfubyi, gusura abarwayi, gutabara abari mu kaga k’ibiza, n’indi mirimo ikwiriye imibereho ya gikristo.
GAHUNDA Y’AMATERANIRO
Iyo niyo gahunda rusange yubahirizwa ku mashuli yose yerekeranye n’amareraniro mu Itorero ry’Ababatista rya Nyakayaga:
Ku Cyumweru: Saa mbiri n’igice (8:30 AM) – Saa sita zuzuye (Midi)
Kuwa Gatandatu: Amasengesho ya TWIBATURE akorwa mu rukerera kugeza saa kumi n’ebyiri n’igice za mu gitondo.
Ku Cyumweru cyambere cy’Ukwezi haba amateraniro rusange y’Itorero akorerwa ku ishuri ryateguwe n’inama y’itorero mu rwego rwo kurushaho kwagura Umurimo w’Imana.
Habaho kandi amateraniro rusange ku minsi mikuru nka Noheli, Paska, Pentekote, Imibatizo n’indi kenshi agakunda kubera ku cyicaro cy’Itorero.
NB: Nta makuru ahagije arabasha kugera kuri uru rubuga kubyerekeranye n’ubuzima bw’Itorero kuko agitegurwa neza.
Tubashimiye gusura uru rubuga Uwiteka abahe umugisha!
By Aphrodice R.


text:
Ntibari bazi ko bakongera kubana n’abo badahuje ubwoko
Umuryango SEVOTA ukorera muri Kirehe wahuguye unafasha abarokotse Jenoside yakorewe Abatutsi, babasha kubana neza n’abo bavugaga ko badahuje amoko, ndetse hari n’abashakanye kandi ngo babanye neza.
Babitangaje ubwo bamwe mu bari mu matsinda akorana n’uyu muryango basuraga igicumbi cy’Intwari n’urwibutso rwa Jenoside yakorewe Abatutsi mu 1994 ruherereye ku Gisozi mu Mujyi wa Kigali.
Benshi muri bo bivugira ko ari ubwa mbere basuye aho hantu habitse amateka y’igihugu, bakavuga ko hari ibyo babonye bigiye kubongerera mu mibanire yabo.
Mukanirora Florence wo mu murenge wa Gatore, avuga ko nyuma yo kurokoka Jenoside yahuye n’ibibazo byari bishingiye ku mugabo yashatse ariko ubu ngo byararangiye.
Agira ati “Nyuma yo kurokoka Jenoside nashatse umugabo tudahuje ikibazo, ntangira gutereranwa n’abandi barokotse. Icyanshenguraga cyane ni uko n’ibyagenerwaga abacitse ku icumu ntabihabwaga, ngahora hagati nk’ururimi, nkumva ntaho ndi ngahorana agahinda”.
Arongera ati “SEVOTA ni yo yaje iratwegeranya, iduhugurira hamwe ari abarokotse n’abatarahigwaga, ubu tubanye neza nta rwikekwe.”
Mugenzi we Mukadusabe Giselle wavutse ku babyeyi batari bahuje amoko nk’uko abyivugira, agaruka ku bibazo yagiye ahura na byo kuva mbere ya Jenoside.
Ati “Mbere ya Jenoside gato ubwo Abatutsi batangiraga gutotezwa, papa na we yaratotejwe cyane kuko yari yarashatse Umututsikazi kandi adashaka kumutanga ngo bamwice, tugahozwa ku nkeke. Muri Jenoside baraduteye kenshi ariko by’amahirwe ntawapfuye”.
Arongera ati “Nyuma ya Jenoside na bwo nahoranaga agahinda kuko abarokotse ntibanyibonagamo n’abandi bikaba uko bituma mbura n’uko niga. Icyakora SEVOTA yamfashije kwiyakira, urukundo nari narabuze muri icyo gihe ndarubona, ubu ni amahoro”.
Muhawenimana Vestine ushinzwe imibereho myiza y’abaturage mu murenge wa Gatore, yemeza ko ibikorwa by’uyo muryango byagabanyije amakimbirane.
Ati “Nyuma ya Jenoside kugeza muri 2006, twahoranaga ibibazo by’urudaca hagati y’abashakanye umwe yarahigwaga undi atarahigwaga, imiryango yabo na yo ntiyumvikane.
SEVOTA rero yabidufashijemo kubera inyigisho no kubafashiriza hamwe none ubu amakimbirane yaragabanutse cyane”.
Yongeraho ko imiryango yigishijwe ari yo ibafasha gukangurira iyindi ubumwe n’ubwiyunge ku buryo ubu ngo nta bibazo bikiharangwa.
Mutsobekazi Philomène wari uhagarariye SEVOTA avuga ko intego yabo ari uko buri muntu yagira amahoro.
Ati “Intego yacu ni uko buri mugenerwabikorwa agira amahoro muri we ndetse na we akaba umutangamahoro. Ibyo twabashije kugeraho byaturutse mu mbaraga nyinshi twakoresheje kandi tuzabikomeza”.
Umuryango SEVOTA wagiyeho ufite intego yo kwita ku bana bavutse ku babyeyi basambanyijwe mu gihe cya Jenoside kuko ngo byagaragaye ko bari bafite ibibazo bikomeye byo kutakirwa mu muryango.
Uyu muryango wagiye wagura ibikorwa ugera no ku bandi bafite ibibazo binyuranye.


text:
Minisitiri w’Ingabo z’u Rwanda, Gen. James Kabarebe wagezaga ikiganiro ku ntore z’Imbaturabukungu zo mu ntara y’Uburasirazuba, kuri uyu wa Gatatu tariki 20 Kamena 2018, yavuze ko urugamba rwo kubohora igihugu no guhagarika Jenoside rwarangiye ubu urugezweho ari urwo kubaka igihugu kandi ngo ntawe uzarusubiza inyuma abanyarwanda bamurebera.
Izi ntore z’Imbaturabukungu ziri gutorezwa mu karere ka Nyagatare kuva ku wa 17 Kamena kuzageza kuri 23 Kamena 2018, by’umwihariko ariko kuri uyu wa Gatatu zikaba zasuye Ingoro y’Umurage y’Amateka yo guhagarika Jenoside aho bongeye gusobanurirwa ko impamvu kubohora igihugu no guhagarika Jenoside byabayeho ari ugushyira hamwe, ubwitange, umurava no gukunda igihugu kw’abarwanye urwo rugamba.
Habakurama Oreste umwe mu bikorera ukomoka mu karere ka Ngoma yavuze ko iri torero ry’Imbaturabukungu hari byinshi bamaze kungukiramo n’ubwo ritararangira ariko ngo igikomeye bungutse ni uko abishyize hamwe bagera kuri byinshi.
Yagize ati “Icyo twashoboye gufata kandi gikomeye, uhereye ku mateka yagiye aranga igihugu cyacu ni uko icya mbere ari ikintu kijyanye no gukorera hamwe, gukorera hamwe tukumva ko arizo zikwiriye kuba indangagaciro zacu nk’uko mu muco nyarwanda ukwiriye kujyana n’indangagaciro na kirazira z’umuco nyarwanda, icyo ni kimwe mubyo twungukiyemo kandi ntekereza ko twagifashe nk’ihame rikomeye kuko tuzava muri iri torero hari byinshi tugiye gushiraho kugira ngo tube twakorera hamwe tugire aho twageza igihugu cyacu”
Perezida w’Urugaga rw’Abikorera mu Ntara y’Uburasirazuba, Ndungutse Jean Bosco yavuze ko muri iri torero bari kwigishwa cyane indangagaciro zijyanye no gukorera hamwe ariko anashiangira ko hari n’isomo rikomeye bakuye kuri iyi nzu ndangamurage y’urugamba rwo kubohora igihugu no guhagarika Jenoside
Yagize ati “Icyo byongereye mu bucuruzi bwacu cyangwa icyo twashakaga ko bagenzi bacu babasha kumenya , ni icy’uko bagomba kwiyemeza, nibyo twigiye hariya, twabonye ko iyo hatagira abantu bafata icyemezo igihugu ntabwo cyari kubohorwa ngo bicare bavuge bati tugomba guhagarika Jenoside”
Yakomeje agira ati “Aho rero twebwe nk’abikorera turavuga ngo niba abantu baricaye bakavuga ngo dukore iki kintu kandi bakakigeraho birashoboka ko natwe twakwicara tukavuga ngo twubake isoko rya Kayonza, twubake hoteli I Kirehe, twubake iwacu I Gatsibo”
Perezida w’Urugaga rw’Abikorera (PSF), mu Ntara y’Uburasirazuba, Ndungutse Jean Bosco
Guverineri w’Intara y’Uburasirazuba, Mufulukye Fred we yavuze ko abikorera muri iyi Ntara bagira uruhare rukomeye mu iterambere ryayo cyane ko usanga ibikorwa birimo by’ubucuruzi, amahoteli n’ibindi ariko ngo ikintu cy’ingenzi baburaga ni ugukorera hamwe no guhuza za mbaraga buri umwe ku giti cye afite mu rugamba rwo kubaka iyi Ntara n’Igihugu cyabo muri rusange.
‘Ubumwe bw’Intore bunoza Intambwe’
Umuyobozi w’Itorero ry’Igihugu akaba n’umutoza mukuru w’Intore, Bamporiki Edouard yavuze ko impamvu nyamukuru y’iri torero ry’abikorera by’umwihariko muri iyi ntara, ari ukugira ngo basobanurirwe banigishwe indangagaciro by’umwihariko indangagaciro yo gukunda igihugu no kugikorera
Yagize ati “Buriya indangagaciro ikomeye cyane ni indangagaciro yo gukunda igihugu. Gukunda igihugu rero tugikunda tugikorera tukitangira mu buryo butandukanye nk’uko Nyakubahwa Minisitiri w’Ingabo yamaze kubibabwira hari abo usanga bacuruza agatekereza ko ibyo akora mu bucuruzi ari ukwiyubaka no kuba umuryango we, iyo ahereye aho ngaho bimukoresha amakosa menshi ariko iyo atekereje gucuruza nko gukorera igihugu nawe aba arimo muri cya gihugu we n’umuryango we baba bari muri kwa kubaka igihugu”
Yakomeje agira ati “Ni ukuvuga ngo rero turiho turubaka indangagaciro ishamikiyeho nyinshi yo gukunda igihugu kugira ngo ibyo bakora byose babikore nk’ibintu bizaramba, urabona umuntu iyo aramye aramba imyaka 90, ariko iyo umuntu avuze ngo ubu bucuruzi ngiye kubwubaka mu buryo nimbi ntahari umwana wange atazagira ingorane zo gutuma bagurisha ibye ahubwo azakomereze kubyo natangiye. Haba harimo gukunda igihugu gukunda uwo utarabona ariko uzaba uhari wowe udahari”
Hon. Bamporiki yakomeje avuga ko kandi mu ndangagaciro izi ntore ziri guhabwa harimo gukangurirwa kwirinda ruswa no kwibutswa ko ahari ruswa igihugu kitatera imbere. Yanavuze ko iyo bashyizwe mu masibo baba babubakamo ubumwe ku buryo n’iyo batashye babikomerezaho
Yagize ati “Iyo tuvuze ngo ubumwe bw’Intore bunoza intambwe ntabwo biguma mu magambo gusa ahubwo bijya mu bikorwa noneho bafata bwa bucuruzi bwabo babushyize hamwe bakunguka nk’abantu, igihugu kikunguka, tugatunga abaturage bacu twihagije tudatekereza ibiva hanze.
Minisitiri w’Ingabo mu Rwanda, James Kabarebe wavuze ko urugamba rwo kubohora igihugu no guhagarika Jenoside rwarangiye kuri ubu hasigaye urwo kubaka igihugu yasabye izi ntore z’imbaturabukungu kumenya ko kubaka igihugu bidasaba gutanga ubuzima gusa ariko nanone ashimangira ko bigoye n’ubwo atari urugamba rusaba imbunda ariko bisaba imbaraga,ubwitange n’ibitekerezo bizima bizira ruswa n’andi manyanga .
Min. Kabarebe yakomeje avuga kandi ko uru rugamba rwo kubaka igihugu ntawe uteze kuzaruhagarika abanyarwanda bamurebera n’ubwo hari benshi batanezezwa n’ibyo u Rwanda rugeraho umunsi ku munsi.
Minisitiri w’Ingabo z’u Rwanda, Gen. James Kabarebe yasabye izi ntore kurangwa no gukorera hamwe
Guverineri w’Intara y’Uburasirazuba, Mufulukye Fred Umuyobozi w’Itorero ry’Igihugu akaba n’umutoza mukuru w’Intore, Bamporiki Edouard ati ’Ubumwe bw’Intore bunoza Intambwe’
Iri torero riri kubera muri Nyagatare rihuriyemo abikorera basaga 400 baturutse mu turere twose tw’Intara y’Uburasirazuba


text:
Urban Boyz yari imaze imyaka icumi igizwe n’abahanzi batatu buzuzanyaga mu kuririmba no guharanira inyungu z’itsinda; Safi Madiba amaze iminsi asezeye asiga Nizzo na Humble Jizzo.
Isezera rya Safi ryavuzweho byinshi ndetse bamwe bari batangiye kubona ko itsinda rya Urban Boyz ryasenyutse burundu ariko Nizzo na Humble Jizzo baracyahagaze bemye biyemeje gukomeza kuririmba.
Ubu bashyize hanze indirimbo ya mbere batari kumwe na Safi. Indirimbo yabo nshya bayise ‘Mpfumbata’ yatunganyijwe na Producer Iyzo Pro; mu bitekerezo birenga 90 bimaze kuyishyirwaho kuri konti ya Urban Boyz iri kuri YouTube hafi ya byose birayishimagiza ndetse bamwe barashimangira ko ‘nta cyuho cya Safi Madiba cyumvikanamo’.
Mu kiganiro na IGIHE, Humble Jizzo yavuze ko batarashyira hanze iyi ndirimbo bari bafite imitima ibiri gusa nyuma yo kuyishyira hanze ngo batunguwe n’uburyo yakiriwe. Ati “Ibitekerezo twakiriye, ukuntu abafana bayakiriye byadukomeje, twagize icyizere.”
Yongeyeho ko nta gahunda yo kuzasimbuza Safi Madiba ihari, ngo bazakomeza baririmbe ari babiri ndetse ngo “nta na rimwe Urban Boyz izigera isenyuka.”
Yagize ati “Ibyo byaravuzwe cyane bamwe bibaza ngo ese baramusimbuza, ese barakomeza baririmbe ari babiri, muri make batekerezaga byinshi ariko icyo navuga ni uko turakomeza dukore turi babiri nka Urban Boyz. Twatangiye turi batanu bamwe baragenda dusigara turi batatu, undi yaragiye ubu dusigaye turi babiri, turakomeza.”
Yongeyeho ati “Ntabwo urban boyz yigeze isimbuza, ntabwo izasimbuza nta n’ubwo izigera isimbuza. Icyo duhagazeho kugeza ubu ni uko Urban Boyz tuzakomeza turirimbe turi babiri kandi ibintu bizagenda neza, icyo twasezeranyije abafana tugishinga itsinda ntabwo kizigera gihinduka.”
Safi amaze ibyumweru bitatu asezeye bagenzi be ajya gutangira urugendo rushya ariko abasigaye bavuga ko bafite icyizere ko icyerekezo cya Urban Boyz ari cyiza kandi ko izakomeza gukora nka kera.


text:
Bamwe mu bahinzi bo mu karere ka Ngoma, baravuga ko bafite impungenge ko imbuto n’inyongeramusaruro bishobora kubakereza guhinga kare.
Abaturage baganiriye na Nonaha.com bavuga ko kuba imvura yaratangiye kugwa ariko inyongeramusaruro zikaba zitarabageraho, bishobora kubatera igihombo gikomeye mu gihe barara itera.
Kayirebwa ucuruza imboga mu isoko rya Remera yabwiye Nonaha.com ko uko batinza imbuto n’inyongeramusaruro ari na ko bashobora kuzakorehsa imuto zisanzwe bigatuma batabona umusaruro bifuza.
Yagize ati: ”Urabona imvura iguye kare kandi ntago ibyo byose turabibona nta fumbire iraza nta mbuto ibyo rero iyo bitinze kuza n’ubundi guhinga duhinga dukererewe cyangwa twanahinga ugasanga imyaka ntije neza, dukeneye imbuto n’ifumbire”.
Undi muturage witwa Usabamungu Christophe wo mu kagari ka Kinunga umurenge wa Remera avuga ko na we afite impungenge zo kuba imvura yaguye ariko bakaba bataregerezwa inyongeramusaruro.
Yagize ati: ”Ubu dufite impungenge kuko imvura yaguye, kubera ko yaguye twakagombye guhita dutera tugatangirana nibura n’ukwezi gutaha ariko noneho rero ntituzi n’igihe tuzaterera (imbuto) akaba aricyo kibazo dufite”.
Ubuyobozi bw’Akarere ka Ngoma buvuga ko abaturage nta mpungenge bagomba kugira ngo kuko amalisiti yabo yamaze kugera ku bagomba kubaha amafumbire, ku buryo muri izi ntangiriro za Nzeri amafumbize abageraho nk’uko Aphrodis Nambaje umuyobozi w’aka karere abigarukaho.
Yagize ati: ”Ibijyanye n’imbuto n’ifumbire bose bamaze gutanga amalisiti ya Twigire Muhinzi, yaba uwishyuye kashi yaba ari n’uwikopesheje bose bigiye kubageraho kugira ngo batangire mu mirima, ubundi bitarenze tariki ya 15 Nzeri imbuto zagombye kuba ziri mu murima hose”.
[Ifoto] Aphrodis Nambaje, umuyobozi w’akarere ka Ngoma abigarukaho
Gusa Minisiteri ifite ubuhinzi mu nshingano ntiyerura ngo igaragarize ko ikanguriye abahinzi gutera cyangwa baba babigenzemo gake bitewe n’amakuru y’ikirere kuko yo isaba abahinzi gutegura ubutaka gusa. Kuri uyu wa mbere tariki 4 Nzeri 2017, Ange Soubirous Tambineza ushinzwe amakuru akaba n’umuvugizi muri Minisiteri y’ubuhinzi n’ubworozi, yabwiye umunyamakuru wa Nonaha.com ko abahinzi basabwe "Gutegura ubutaka no gukurikiza amatangazo aguma atambuka".
Kugeza ubu mu karere ka Ngoma ubuhinzi bwabo bushingiye ku rutoki, ibigori, ibishyimbo,inanasi n’ibindi.
Ikibazo cyo kuba inyogeramusaruro zitaragera ku bahinzi si umwihariko w’Akarere ka Ngoma gusa, kuko mu bice bitandukanye by’igihugu inyongeramusaruro usanga zitaragera ku bahinzi bose.


text:
Umuhanga Stephen Hawking yapfuye
Prof Stephen Hawking , umwarimu w’ubugenge wigishaga muri Cambridge University afatwa nk’umuntu wa mbere ku isi mu kumenya ‘phyisque theorique/ theoretical-physics yitabye Imana ku myaka 76. Yatabarutse ku munsi umwe n’uwo undi muhanga Albert Einstein yavukiyeho.
Umuvugizi w’umuryango wa Hawking yatangaje ko yapfuye urw’ikirago, asinzirira mu mahoro . Mu itangazo ryasinyweho n’abana be 3 asize :Lucy, Robert na Tim rigatangazwa n’ibiro Ntaramakuru by’Abongereza naryo ryemeje urupfu rw’umubyeyi wabo watabarutse kuri uyu wa Gatatu.
Hawking ni umwongereza wamenyakanye cyane muri iki kinyejana kubera ubuhanga bwe mu bugenge. Yanditse ibitabo byinshi byamenyekanye harimo nk’icyo yise A Brief History of time cyagurishijwe cyane ku isi kuko cyaguzwe n’abagera kuri miliyoni 9 ku isi yose. Ubushakashatsi bwe bwakundaga kwibanda kubyerekeye isanzure. Yamenyekanye cyane kubwo kugaragara cyane mu biganiro bikomeye nka The Simpsons, Red Dwarf naThe Big Bang Theory.
Ku myaka 22 gusa, yari yabwiwe ko atazamara igihe kinini ku isi nyuma yo kubagwa indwara yo mu bwonko. Yari arwaye indwara yitwa Charcot /Lou Gehrig imubuza kugenda no kuvuga. Kuva ubwo yatangiye kugendera mu kagare k’abafite ubumuga ndetse ni gake cyane yavugaga ariwe ubyikoreresheje. Yavugaga abifashishijwemo na mudasobwa ( voice synthesiser).
Muri Kamena umwaka ushize yari yatangaje ko kubera kwangirika kw’ikirere ibinyabuzima byo ku Isi bigenda bicika ku buryo mu myaka iri hagati ya 200 na 500 isi izaba itakibasha guturwaho n’ibinyabuzima.
Prof Hawking yavuze ko isi mu gihe kitarenze iriya myaka yugarijwe no kurimburwa n’ibibuye biva mu kirere (asteroids) indwara z’ibyorezo, kuzurirana kw’abantu cyangwa imihindagurikire y’ikirere. Yaboneyeho gusaba ibihugu byose kongera ingufu mu bushakashatsi ku bumenyi bw’indi mibumbe iri mu kirere kugira ngo higwe uko abantu bayituraho ibintu bitaragera ahabi kurushaho.
Muri Werurwe umwaka ushize yari yatangaje ko Ikorabuhanga rizasenya inyoko-muntu niba rititondewe. Yavuze ko aho ikoranabuhanga rigeze hateye amakenga cyane kuko hari gutuma abantu benshi batakaza akazi, bamwe bakiyahura kandi rigatuma ku isi haba intwaro za kirimbuzi nyinshi.
Hawking yavuze ko ikoranabuhanga riri gutuma abantu batakaza ubumuntu bakibagirwa isano bafitanye n’abandi, ndetse ubu ngo umuntu ntakizera mugenzi we ku buryo bigeze aho yumva yakoresha za ‘robots’ kurusha umuntu.
Prof Hawking yemeje ko uyu munsi isi ifite ikonabuhanga rishobora gusenya uyu mubumbe mu gihe gito.


text:
Muri iyi minsi havugwa ibibazo mu ngo nyinshi ndetse no gutandukana hagati y’abashakanye biriyongera. Ibi ni bimwe mu bintu bitera ibyo bibazo mu ngo nkuko twabikuye mu nyigisho zatanzwe na Apotre Yoshua Masasu, mu materaniro y’abashakanye yo mu rusengero rwa Restoration Church Remera. Iyi ni incamake y’izo nyigisho :
1. Gucika intege mu mwuka (spiritual weakness) :nkuko abisobanura buri kintu cyose gitangirira mu mwuka, rero uko ureba uwo mwashakanye biterwa n’uko mu mwuka uhagaze. Ni Imana ikwereka ubwiza bwa mugenzi wawe, ashobora kuba mwiza bidatewe n’ibyo yakoze ahubwo bitewe n’uko Imana ibiguhishurira.
2. Kubohwa : Apotre Masasu avuga ko bimwe mu bibazo bigaragara bishobora kuba bifite inkomoko ku myuka mibi. Icyo gihe haba hakenewe kubohorwa.
Habaho ariko kandi no kubohwa bikomoka ku bikomere byo mu mutima bitewe n’ubuzima mwabayeho. Nabyo bikenera kubohorwa mu mutima cyangwa mu bitekerezo harimo no gukira.
3. Kudakura ( immaturité) : kudategurwa bihagije mu bijyanye n’urugo. Masasu avuga ko rero ubwenge no gukura bizanwa no gutinya Imana.
4. Ubunebwe : kudashaka gukorera urugo , ngo ushakishe gukora ibyo undi akunda na byo Bizana ibibazo mu ngo .
5. Kubura umujyanama mwiza : ni byiza kugira umujyanama, cyangwa umuntu ukubera urugero rw’ uko bubaka ingo. Tugomba gusengera kugira inshuti nziza.
Apotre Masasu rero arangiza atanga umuti w’ibyo bibazo ku babinyuramo avuga ati « ntidushoboye turashobozwa, ntituri beza tugirwa beza » asobanura ko Imana ariyo idufasha mu rushako.
Ibintu 5 bitera ibibazo mu bashakanye na Apotre Masasu
Muri iyi minsi havugwa ibibazo mu ngo nyinshi ndetse no gutandukana hagati y’abashakanye biriyongera. Ibi ni bimwe mu bintu bitera ibyo bibazo mu ngo nkuko twabikuye mu nyigisho zatanzwe na Apotre Yoshua Masasu, mu materaniro y’abashakanye yo mu rusengero rwa Restoration Church Remera. Iyi ni incamake y’izo nyigisho :
Labels: umuryango


text:
Iyi nzu yubatswe mu murenge wa Cyabingo iteganyirizwa kuzakorerwamo n’Akarere ka Bugarura kari gahuje izari Komine ya Ruhondo na Cyabingo. Nyuma y’amavugururwa yo mu 2006 aka karere nako kavuyeho hajyaho Gakenke. Kuva ubwo imirimo yo kuyubaka yahise ihagarara, akarere gashya kahise gatangira gukorera aho gakorera ubu.
Iyi nyubako yapfuye ubusa, abaturage baharagira amatungo magufi kuko habaye ikigunda.
Umuturage witwea Mutiganda Jonas yagize ati “Amafaranga yagiye aha yaratubabaje cyane natwe ubwacu twahatakaje imbaraga nyinshi tubumba amatafari, tuvoma amazi n’ibindi. Ubu aya mafaranga iyo akoreshwa ibindi cyangwa bakaduha iyi nzu abana bacu bakigiramo imyuga itandukanye baba barimo kubyaza umusaruro ibyo bakuyemo.”
Nkurikiyimana Félicien, umuzamu urinda iyo nyubako yagize ati “Twe twabumbye amatafari dutanga n’amafaranga 3000 y’umusanzu ndetse hari n’abatangaga ibiti byo gutwikisha amatafari ariko urabona ko ntacyo byamaze.”
Umuyobozi w’Akarere ka Gakenke wungirije ushinzwe ubukungu, Niyonsenga Aimé François, yavuze ko iyi nzu igiye gusenywa hakubakwa igezweho, hakazigishirizwa imyuga.
Yagize ati “Twamaze kumvikana na WDA iyi nyubako izasenywa hubakwe izindi zijyanye n’igihe zizigishirizwamo imyuga, imirimo yo gutangira kubaka izatangirana n’ukwezi kwa gatatu uyu mwaka ku buryo undi mwaka amasomo azatangira gutangwa. Icyo nasaba abahatuye ni ukwitegura kubyaza umusaruro aya mahirwe bahawe bagana iryo shuli ry’imyuga ndetse bazanamo n’abana babo ntibazacyure kuhakora imirimo yo kubaka gusa.”


text:
ADPR Gashyekero iritegura igiterane cy’ivugabutumwa no gushyira ibuye ry’ifatizo ahazubakwa urusengero
Kuri iki cyumweru tariki ya 4 Gashyantare 2018, ku mudugudu wa Gashyekero, paruwase ya Gikondo baritegura igiterane cy’ivugabutumwa ,hakazashyirwa n’ibuye ry’ifatizo ahazubakwa urusengero rujyanye n’igihe.
Past.Valentin RURANGWA, uyobora umudugudu wa Gashyekero
Valentin RURANGWA, Pasiteri uyubora umudugudu wa Gashyekero ,paruwase ya Gikondo/ADPR avugako iki gikorwa gifite intego yo kuvuga ubutumwa ,gukora ibikorwa by’urukundo no gutangiza umushinga w’ inyubako y’urusengero kuri uwo mudugudu wa Gashyekero.
Avugako iki giterane kizitabirwa n’abavugabutumwa batandukanye harimo Abapasitoro,abashumba n’abavugabutumwa b’abanyamuhamagaro,amakorali atandukanye yaba ayo muri paruwasi ya Gikondo n’andi azaturuka hanze nka korali Gologota na korali Rubonobono .
Past. RURANGWA akomeza avugako uwo muhango uzayoborwa n’abayobozi bakuru b’itorero ry’ADPR kandi uzitabirwa n’abashyitsi batandukanye barimo inshuti z’Abanyagashyekero,abahasengeye n’inshuti zabo zisengera hirya no hino .
Akomeza avugako impamvu nyamukuru yo gutumira abayobozi bakuru b’itorero ari ukugirango bamenye uwo mushinga kandi baheshe umugisha icyo gikorwa.
Yagize ati: “Ni igikorwa kidasanzwe, ni urusengero rujyanye n’igihe, ni runini kuko ruzaba rugeretse kandi n’ igikorwa kizatwara imbaraga nyinshi abakristo, ni yo mpamvu twifujeko abayobozi ba ADPR, abashumba b’ururembo, umushumba w’Akarere bahesha umugisha iki gikorwa kandi bagiheshe n’agaciro kugira ngo bamenye umutwaro dufite, aho bazaba bari hose bajye bagisengera bavuge bati ‘Abanyagashyekero Imana ibakomereze amaboko.”
Akomeza avugako bafite ibyiringiro by’uko Imana izabashoboza,n’ubwo ari urusengero ruzatwara amafaranga atari make. Yakomeje avugako badahanze amaso ku bantu ahubwo ngo bafite gahunda yo gusenga kugirango ibyo Imana yavuze kuri Gashyekero ibisohoze .
Agira ati: “N’ubwo urusengero tugiye kubaka ari runini kandi ruzatwara amafaranga atari make,ntiduhanze amaso ku bantu bakomeye,ku baterankunga bakomeye…, twebwe dufite gahunda yo gusenga Imana kugirango ibyo yavuze kuri gashyekero ibisohoze ibinyujije ku Banyagashyekero ubwabo.
Avugako bifuzako Imana izabahemburiramo ariko ikabaha n’amafaranga kugira ngo urwo rusengero rwubakwe n’ubwo inkunga zava hirya no hino ariko cyane bigakorwa n’Abanyagashyekero kugirango umugisha utazatwarwa n’abandi.
Gashyekero ni umwe mu midugudu 3 igize paruwase ya Gikondo:Gashyekero,Kigarama na Karugira ahari icyicaro cya paruwase ya Gikondo.Ukaba ufite abayoboke bagera kuri 723.
Uyu mushinga wo kubaka urusengero rugezweho uzarangira utwaye amafaranga arenga miliyoni magana arindwi(700.000.000 frw).
Igishushanyanyo mbonera cy’inyubako y’urusengero, umudugudu wa Gashyekero
[email protected]